Pekebun maut disambar petir
Oleh NIK NUR IZZATUL HAZWANI NIK ADNAN

1 April 2021, 9:55 pm
DUNGUN – Seorang warga emas ditemui mati di kebun durian miliknya di Kuala Jengai, dipercayai dipanah petir hari ini.
Mangsa, Abd. Wahab Talib, 64, ditemui dalam keadaan terlentang dan tidak sedarkan diri di bawah sekeping atap zink pada pukul 5 petang oleh salah seorang ahli keluarganya.
Menantu mangsa, Mazni Harun, 47, berkata, bapa mentuanya keluar ke kebun pada pukul 1.50 tengah hari sebelum perkampungan tersebut dilanda hujan lebat dan ribut petir tidak lama kemudian.
“Ayah keluar awal sebelum hujan. Adik ipar saya mencari ayah di kebun selepas ayah masih belum pulang pada pukul 5 petang.
“Sebaik sahaja tiba di kebun, adik ipar terkejut tengok ayah berada dalam keadaan tidak sedarkan diri dan dalam keadaan terlentang,” katanya ketika ditemui pemberita di Unit Forensik Hospital Dungun di sini hari ini.
Mazni berkata, berdasarkan kesan terbakar pada rambut bapa mertuanya, dia percaya lelaki itu telah disambar petir.

Sementara itu, Ketua Polis Daerah Dungun Superintendan Baharudin Abdullah yang dihubungi mengesahkan laporan kejadian tersebut.
“Mayat mangsa dibawa ke Unit Forensik Hospital Dungun untuk siasatan lanjut dan kes itu diklasifikasikan sebagai mati mengejut (SDR) ,” katanya. – K! ONLINE


Operasi cari mangsa lemas disambung esok
Oleh NUR SHARIEZA ISMAIL

1 April 2021, 9:04 pm
CYBERJAYA – Jabatan Bomba dan Penyelamat Malaysia (JBPM) akan meneruskan operasi mencari dan menyelamat (SAR) mangsa lemas di Taman Tasik Cyberjaya, Semarak Garden Cyberview di sini esok dengan meluaskan radius kawasan pencarian.
Ketua Balai Bomba dan Penyelamat Cyberjaya, Penolong Kanan Penguasa Bomba, Mohd. Shafizol Mohamad Nor berkata, operasi SAR hampir empat jam bermula pada pukul 2.04 petang dan tamat kira-kira 5.40 petang tadi tidak berjaya menemui mangsa.
“Sekiranya mangsa gagal ditemui sehingga malam, operasi SAR akan diteruskan esok dengan meluaskan radius kawasan pencarian,” katanya kepada Kosmo! hari ini.
Mohd. Shafizol berkata, dalam operasi petang tadi, khidmat dua anjing pengesan (K9) turut  digunakan bagi mengesan mangsa terbabit.
Katanya, unit K9 dari ibu pejabat itu dibawa untuk menyertai operasi mengesan mangsa berusia lingkungan 30-an itu.
“Unit K9 mengenal pasti suatu ‘spot’ dan operasi SAR dengan kaedah pencarian di permukaan tasik giat dilakukan petang tadi dengan tertumpu pada jarak 10 meter dari tebing tasik dengan kedalaman antara tiga hingga empat meter,” katanya.

Terdahulu, Kosmo! Online melaporkan seorang lelaki dipercayai kurang siuman dikhuatiri lemas selepas tergelincir ke dalam tasik di Taman Tasik Cyberjaya. – K! ONLINE


Mayat lelaki ditemui dalam tali air
Oleh YATIMIN ABDULLAH

1 April 2021, 8:40 pm
PASIR MAS – Mayat seorang lelaki yang dikhuatiri lemas ditemui di dalam tali air Kampung Kerasak dekat Bunut Susu di sini hari ini.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, pihaknya menerima panggilan berhubung penemuan mayat itu pada pukul 9.10 pagi.
Menurutnya, sebaik tiba di lokasi kejadian, anggota polis telah melakukan pemeriksaan sebelum menemui mayat lelaki berkenaan di dalam tali air tersebut.
“Polis kemudian telah berjumpa saksi awal di lokasi kejadian yang mengaku sebagai abang kepada mangsa.
“Berpandukan kepada seluar dan bentuk jam yang dipakai mangsa, lelaki itu mengaku bahawa mayat yang ditemui itu adalah adiknya,” ketika dihubungi Kosmo! hari ini.
Mohd. Nasaruddin memberitahu, jenazah mangsa kemudian dibawa ke Hospital Pasir Mas untuk pemeriksaan lanjut.

Katanya, kes diklasifikasikan sebagai mati mengejut. – K! ONLINE


25 minit keluarkan mangsa tersepit dalam kereta
Oleh NOOR HASLIZA NUSI

1 April 2021, 8:46 pm
GEORGE TOWN – Pasukan bomba mengambil masa hampir 25 minit bagi membantu mengeluarkan seorang pemandu kereta yang tersepit dalam kereta selepas terlibat kemalangan di persimpangan lampu isyarat Jalan Tengah-Bayan Baru di sini petang tadi.
Dalam kejadian kira-kira pukul 2.45 petang tadi, mangsa lelaki berusia 25 tahun yang memandu kereta jenis Suzuki Swift berwarna merah ditemui dalam keadaan tersepit dalam kenderaannya yang terbalik.
Pemandu kereta Suzuki Swift datang dari arah Bayan Lepas dan kejadian kemalangan itu membabitkan dua buah lagi kereta iaitu Perodua Myvi dan Toyota Vios.
Pegawai Operasi dari Balai Bomba dan Penyelamat Bayan Baru, Mustakin Mohd. Salleh berkata, pihaknya menerima panggilan berhubung kejadian berlaku pada pukul 2.53 petang tadi dan tiba ke situ kurang lima minit kemudian.
Menurutnya, sebaik tiba di lokasi kejadian mendapati pemandu kereta Suzuki Swift masih berada di dalam keretanya.
“Anggota mengunakan peralatan khas untuk menstabilkan kereta dan kerja-kerja mengeluarkan mangsa yang ketika itu ditemui dalam keadaan tidak sedarkan diri dan kritikal.

“Mangsa berjaya dikeluarkan dalam tempoh 25 minit kemudian dan diberi rawatan awal di lokasi kejadian sebelum diserahkan kepada pihak Kementerian Kesihatan Malaysia (KKM) untuk membawanya ke hospital,” katanya ketika dihubungi Kosmo! di sini tadi.
Dalam kejadian tersebut, dua pemandu kereta lain dilaporkan mengalami kecederaan ringan.
Sementara itu, Ketua Polis Daerah Barat Daya, Superintenden A. Anbalagan memberitahu, pemandu kereta Suzuki Swift tersebut dilaporkan maut dalam perjalanan ke Hospital Pulau Pinang pada pukul 4.10 petang tadi.
“Mangsa dilaporkan mengalami kecederaan parah pada bahagian kepala dan bedah siasat ke atas mayat lelaki itu akan dijalankan sebaik menerima keputusan saringan Covid-19,” katanya di sini sebentar tadi. – K! ONLINE


Dua individu ditahan ingkar arahan SOP
1 April 2021, 6:12 pm
PETALING JAYA – Seramai dua individu ditahan atas kesalahan ingkar arahan prosedur operasi standard (SOP) semalam.
Menteri Kanan (Keselamatan), Datuk Seri Ismail Sabri Yaakob berkata, kesemua individu terbabit dikenakan kompaun.
“Kedua-dua individu tersebut didapati mengingkar SOP dengan melakukan kesalahan rentas negeri atau daerah tanpa kebenaran.
“Task Force Operasi Pematuhan yang diketuai oleh Polis Diraja Malaysia (PDRM) telah membuat 48,495 pemeriksaan semalam bagi memantau dan menguatkuasakan pematuhan SOP Perintah Kawalan Pergerakan (PKP) di seluruh negara,” katanya dalam satu kenyataan di sini hari ini
Dalam pada itu, katanya, Ops Benteng semalam turut berjaya menahan 50 pendatang asing tanpa izin (PATI) serta merampas lima buah kenderaan darat dan dua buah bot. – K! ONLINE


Polis Malaysia dan kerajaan Korea Selatan rampas dadah bernilai RM20 bilion
Oleh KOSMO!

1 April 2021, 6:48 pm
SEOUL – Pihak pendakwa raya Korea Selatan berjaya menumpaskan kartel dadah antarabangsa dan menjejaki kemudahan pembuatan dadah dengan kerjasama polis Malaysia, lapor agensi berita Yonhap hari ini.
Pejabat Pendakwa Tertinggi (SPO) berkata, pihaknya dengan kerjasama pejabat kastam telah menyita 16.4 kilogram (kg) metamfetamin yang dihantar ke Korea Selatan dari Malaysia pada Januari hingga Mac.
Pihaknya turut berkongsi maklumat jenayah dan kaedah penyeludupan dadah dengan polis Kuala Lumpur.
Hasil risikan, polis Malaysia telah menahan 13 anggota sindiket pengedaran dadah antarabangsa yang berpangkalan di Kuala Lumpur.
Mereka turut merampas dadah terlarang bernilai 5.42 bilion won (RM19.87 bilion) meliputi 64 kg ketamin dan 12.2 kg metamfetamin serta peralatan memproses dadah.
Selain itu, antara langkah lain dalam usaha menjayakan kempen anti-pemerdagangan dadah, SPO turut melakukan siasatan bersama dengan Thailand di samping merancang untuk memperkuat kerjasama dengan pihak berkuasa siasatan Laos untuk menyekat perdagangan dadah ke Korea. – Agensi


Sajat tetap dibicarakan
Oleh MOHAMAD NAUFAL MOHAMAD IDRIS

1 April 2021, 6:21 pm
SHAH ALAM- Tindakan usahawan kosmetik kontroversi, Nur Sajat atau nama sebenarnya Muhammad Sajjad Kamaruzzaman menghilangkan diri tidak dapat mengelakkan dirinya daripada dibicarakan di Mahkamah Tinggi Syariah Shah Alam.
Timbalan Menteri (Hal Ehwal Agama), Datuk Ahmad Marzuk Shaary menegaskan agar Muhammad Sajjad hadir ke mahkamah supaya kes yang berkait dirinya dapat segera diselesaikan.
“Sebarang perlanggaran kepada prosedur undang-undang dalam negara kita termasuk melarikan diri daripada menghadiri perbicaraan kes di mahkamah sama ada suspek lari di dalam atau luar negara akan tetap diambil tindakan oleh pihak berkuasa.
“Kepada individu (Nur Sajat) berkenaan, hadir ke mahkamah dan beri kerjasama kepada pihak berkuasa agama negeri untuk menyelesaikan kes bersabit dengannya,” katanya pada sidang akhbar selepas merasmikan program My#HadithTime di ibu pejabat Kumpulan Media Karangkraf (Karangkraf) di sini hari ini.
Semalam, Pengarah Jabatan Siasatan Jenayah Bukit Aman, Datuk Huzir Mohamed berkata, pihak polis masih lagi mencari Nur Sajat yang kini menghilangkan diri termasuk berkemungkinan berada di luar negara.
Ditanya berhubung pengumuman keluar agama Islam yang dipercayai dibuat Nur Sajat beberapa bulan lalu, Ahmad Marzuk menjelaskan Nur Sajat tetap akan dikenakan hukuman walaupun mengambil keputusan untuk murtad.

Tegas beliau, terdapat peruntukan hukuman di dalam Enakmen Jenayah Syariah (Selangor) 1995 kepada individu yang berbuat demikian. -K!ONLINE


Wujud kelompok tidak sependapat dengan Ahmad Zahid
Oleh ISKANDAR SHAH MOHAMED

1 April 2021, 6:17 pm
KUALA LANGAT – Tindakan kesemua Menteri UMNO terus kekal berada di dalam Kabinet membuktikan bahawa wujud kelompok yang tidak bersependapat dengan Presidennya, Datuk Seri Dr. Ahmad Zahid Hamidi.
Ahli Majlis Tertinggi Parti Pribumi Bersatu Malaysia (Bersatu), Tan Sri Dr. Rais Yatim berkata, pendirian menteri-menteri parti itu turut menimbulkan persoalan sama ada mereka masih ‘bersama’ dengan Ahmad Zahid.
“Adakah mereka bersama Presiden sedang mereka tidak meletakkan jawatan. Tidak letak jawatan itu memang pedih juga dan  diibaratkan umpama menarik nafas daripada hidung.
“Ia bermakna ada beberapa kelompok dalam UMNO yang tidak sama dengan pendirian Presiden parti tersebut,” katanya ketika ditemui pada program gotong royong bersama sukarelawan Yayasan Budi dan Orang Asli di Perkampungan Budaya Mah Meri di Pulau Carey di sini, hari ini.
Kosmo! hari ini melaporkan semua menteri dari parti UMNO tidak akan melepaskan jawatan masing-masing dan akan terus kekal berada dalam kabinet selepas kesepakatan dicapai antara mereka susulan pertemuan dengan Perdana Menteri, Tan Sri Muhyiddin Yassin.
Rais yang juga Yang Dipertua Dewan Negara berkata, apa yang didengari rakyat ketika ini hanya kenyataan daripada Ahmad Zahid dan mungkin tidak dirasai golongan bawahan. -K!ONLINE


Sukarelawan muda bantu warga emas, penduduk kampung daftar vaksin
Oleh ABDUL RAZAK IDRIS

1 April 2021, 6:43 pm
KUALA LANGAT – Sukarelawan muda digalakkan untuk membantu kempen pendaftaran vaksin untuk warga emas di kampung di bawah Program Imunisasi Covid-19 Kebangsaan (PICK).
Timbalan Menteri Belia Dan Sukan, Senator Wan Ahmad Fayhsal Wan Ahmad Kamal berkata, ini berikutan pendaftaran vaksin dalam kalangan rakyat secara amnya belum mencapai sasaran yang diharapkan bagi membentuk imuniti kelompok.
“Kita amat mengalu-alukan bukan sahaja golongan belia membantu mendaftarkan warga emas di kampung-kampung malah semua pihak harus memainkan peranan sedemikian.
“Anak-anak muda ini boleh membantu orang tua dan orang kampung untuk mendaftar dengan aplikasi MySejahtera atau secara manual di pejabat kesihatan,”katanya selepas Program Penugasan Sukarelawan Malaysia Vaccine Support Volunteers (MyVac) di Kompleks Sukan Majlis Perbandaran Kuala Langat (MPKL) di Banting hari ini.
Beliau memberitahu, Kementerian Belia dan Sukan akan turut bekerjasama dengan Kementerian Pengajian Tinggi dalam merealisasikan sasaran lebih 20 juta rakyat negara ini didaftarkan untuk PICK itu.
Ujarnya, langkah itu dapat mewujudkan golongan sukarelawan di universiti yang menjadi pemudah cara pendaftaran penerima vaksin terutama di kawasan pedalaman Sabah.

Mengulas mengenai Program MyVac tersebut, Wan Ahmad Fayshal menjelaskan penyertaan sukarelawan yang bertugas di setiap Pusat Pemberian Vaksin (PPV) amat menggalakkan dengan melebihi sasaran 8,000 orang di seluruh negara, ketika ini.-K!ONLINE


Sembilan kes varian South African B.1.351
Oleh SITI A'ISYAH SUKAIMI

1 April 2021, 7:46 pm
PUTRAJAYA – Kementerian Kesihatan (KKM) melalui Institut Penyelidikan Perubatan (IMR) mengesahkan kewujudan varian South African B.1.351 di Malaysia dengan sehingga semalam, sebanyak sembilan kes telah dikenal pasti daripada jangkitan tempatan.
Penemuan varian tersebut pertama kali dilaporkan di dunia pada Disember lepas di United Kingdom (UK) dan Afrika Selatan manakala, sejak awal tahun ini, kewujudannya turut dilaporkan oleh negara-negara lain termasuk Amerika Syarikat, Kanada, Jerman, Australia dan Korea Selatan.
 Ketua Pengarah Kesihatan, Tan Sri Dr. Noor Hisham Abdullah berkata, sehingga kini analisis filogenetik serta hubung kait geografi menunjukkan kebarangkalian kes tersebut di Malaysia daripada punca jangkitan yang sama.
“Kewujudan varian South African B.1.351 mula dikenal pasti dalam kalangan empat kes tempatan pada Mac dan siasatan awal mendapati, keempat-empat kes tersebut mempunyai kaitan lokasi geografi dan berhubung rapat dengan Kluster Jalan Lima seperti ditunjukkan dalam analisis filogenetik.
“Dua kes dipercayai daripada Kluster Jalan Lima yang merupakan pekerja di salah sebuah syarikat berpangkalan di Lapangan Terbang Antarabangsa Kuala Lumpur (KLIA),” katanya dalam satu kenyataan di sini hari ini.
Beliau berkata, bagaimanapun, cara penularan atau jangkitan varian B.1.351 kepada kes tersebut sukar untuk dikenal pasti dan disahkan.

“Satu kes pula adalah daripada Kluster Kebun Baru dan satu kes lagi adalah merupakan ahli keluarga kepada kes positif Covid-19 yang tinggal serumah,” katanya.
Noor Hisham berkata, susulan daripada penemuan pertama varian B.1.351 tersebut, lebih banyak ujian jujukan genom telah dijalankan dengan menggunakan sampel positif Covid-19 dari lokasi geografi termasuk Kuala Langat dan Sepang.
“Hasil ujian yang dijalankan menunjukkan terdapat lima kes lagi dikesan daripada lokaliti ini yang telah dijangkiti dengan varian tersebut. Empat kes adalah daripada Kluster Kebun Baru dan satu kes adalah daripada Kluster Jalan Lima,” katanya.
Tambah beliau, varian B.1.351 didapati mempunyai pelbagai mutasi ‘spike protein’ termasuk L18F, D80A, D614G, D215G, A701V, K417N, E484K, N501Y and L241_A243del, namun ia tidak mempunyai mutasi H69_V70del seperti yang terdapat pada varian UK B.1.1.7.
“Analisis jujukan genom juga menunjukkan kebarangkalian asal-usul jangkitan daripada kes positif Covid-19 melibatkan pekerja di salah sebuah syarikat berpengkalan di KLIA berdekatan dengan kawasan Sepang diikuti penularan jangkitan ke kawasan penduduk tempatan di Kuala Langat,” katanya. -K! ONLINE


Lori angkut rempuh papan tanda jalan
Oleh NOOR HASLIZA NUSI

1 April 2021, 6:29 pm
BALIK PULAU – Seorang pemandu lori berdepan detik cemas apabila kenderaan berat yang dipandunya merempuh papan tanda jalan sebelum terjatuh menghempap bahagian atas lori tersebut di Lebuh Raya Tun Dr. Lim Choong Eu menghala ke Batu Maung di sini petang tadi.
Dalam kejadian kira-kira pukul 3 petang tadi, mangsa berusia 54 tahun itu bagaimanapun tidak mengalami sebarang kecederaan.
Ketua Polis Daerah Barat Daya, Superintenden A. Anbalagan berkata, siasatan awal mendapati bahagian pengangkut kenderaan itu tiba-tiba terangkat sendiri semasa melintasi papan tanda besar yang berada di bahagian atas berkenaan
Menurutnya, kemalangan yang berlaku tidak melibatkan kenderaan lain yang melalui laluan berkenaan termasuk tiada pengguna jalan raya lain yang tercedera.
“Pemandu lori berkenaan juga tidak mengalami sebarang kecederaan namun dia dibawa ke balai polis untuk menjalani ujian saringan air kencing.
“Kes tersebut akan disiasat di bawah Seksyen 43(1) Akta Pengangkutan Jalan 1987 manakala lori terbabit akan dibawa ke Pusat Pemeriksaan Kenderaan Berkomputer (Puspakom) untuk diperiksa,” katanya di sini sebentar tadi. – K! ONLINE


Beruang matahari maut dilanggar Mercedes-Benz
Oleh MOHD AZLI ADLAN

1 April 2021, 6:38 pm
HULU TERENGGANU – Seekor beruang matahari betina maut selepas dirempuh sebuah kereta Mercedes-Benz dinaiki empat sekeluarga di Kilometer 388.9 Lebuh Raya Pantai Timur 2 (LPT2) berhampiran Ajil di sini semalam.
Dalam kejadian pada pukul 10.30 malam itu, haiwan liar itu mati di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sebelum kejadian, seorang lelaki berusia 50 tahun dan isteri serta dua anak mereka yang menaiki kereta Mercedes-Benz dikatakan dalam perjalanan ke arah Kuala Lumpur dari Kuala Terengganu.
“Sebaik tiba di lokasi kejadian, kereta dinaiki mereka gagal mengelak lalu merempuh seekor beruang matahari betina yang tiba-tiba melintas laluan berkenaan.
“Rempuhan itu menyebabkan haiwan liar yang dipercayai berasal dari hutan berhampiran tersebut mati serta-merta akibat kecederaan parah,” katanya kepada Kosmo! di sini hari ini.
Mohd. Adli berkata, empat beranak yang berada di dalam kereta Mercedes-Benz berkenaan terselamat tanpa sebarang kecederaan.

Beliau berkata, bangkai beruang matahari telah diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut. – K! ONLINE


Keputusan kuota jemaah haji sebelum Ramadan
Oleh AMREE AHMAD

1 April 2021, 6:35 pm
PUTRAJAYA – Jumlah sebenar kuota bakal jemaah haji Malaysia dijangka dapat dimuktamad dalam pertemuan susulan dengan kerajaan Arab Saudi di Riyadh sebelum Ramadan ini.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri berkata, beliau akan menerima angka sebenar yang ditetapkan ketika berkunjung ke negara itu pada 9 April ini.
“Berkenaan isu kuota (bakal jemaah haji Malaysia pada musim ini), perkara itu kita hanya akan tunggu keputusan rasmi terus daripada pihak sebelah sana,” katanya.
Beliau berkata demikian dalam sidang akhbar selepas Majlis Penyerahan Sumbangan Kurma Ajwa dan Air Mineral dari Kumpulan Brahim’s Dewina di Masjid Mahmoodiah, di sini hari ini.
Mengulas lanjut, Zulkifli berkata, pertemuan itu lebih kepada memperincikan segala isu berkait dengan Jabatan Perdana Menteri (Hal Ehwal Agama) dengan menteri di sana.
“Saya berharap perjumpaan itu dapat menoktahkan kejayaan dalam memorandum yang telah dibuat dan hubungan dua negara lebih mesra serta kukuh demi kemajuan ummah,” katanya.

Awal bulan lalu, Perdana Menteri, Tan Sri Muhyiddin Yassin melakukan lawatan rasmi ke Arab Saudi dan sudah memeterai beberapa memorandum persefahaman dengan negara itu.
Antaranya proses praperlepasan jemaah haji dan umrah dari Malaysia seperti dilaksanakan pada musim haji 2019 di tanah air tanpa perlu lagi melalui pemeriksaan ketat di Arab Saudi. – K! ONLINE


Pemandu teksi ditawar jadi penghantar makanan e-bazar Ramadan, e-kitchen
Oleh NORHAYATI YAHAYA

1 April 2021, 6:26 pm
SHAH ALAM – Kerajaan negeri berhasrat untuk menjadikan pemandu teksi yang berdaftar di negeri itu untuk menjadi penghantar barang dan makanan menerusi e-bazar Ramadan dan e-kitchen.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, usaha itu diambil bagi membantu meningkatkan ekonomi seramai kira-kira 6,319 pemandu teksi yang berdaftar dengan Agensi Pengangkutan Awam Darat (APAD) di negeri itu.
Katanya, pihak kerajaan negeri akan membantu golongan ini dengan memberikan latihan menggunakan perkakas yang menghubungkan antara mereka dengan penjaja dalam lingkungan radius dua kilometer.
“Kerajaan negeri mempunyai pelbagai program dan bantuan untuk membantu rakyat terutama pada masa pandemik Covid-19 ini namun apabila kami melihat dalam tempoh jangka panjang, kita fikir sesuatu perlu dibuat untuk membantu mereka mendapatkan wang tambahan bulanan.
“Kita mempunyai e-bazar Ramadan dan e-kitchen, jadi kita mahu panggil pemandu teksi ini untuk menjadi e-hailing, kita bekalkan gajet untuk mereka menghantar pesanan dan sekali gus mereka boleh menambah pendapatan,” katanya ketika berucap pada majlis pengagihan bakul makanan kepada pemandu teksi dan bas sekolah di Bangunan Setiausaha Kerajaan (SUK) Selangor hari ini.
Majlis itu dirasmikan oleh Menteri Besar, Datuk Seri Amirudin Shari.

Sementara itu, Rodziah memberitahu, program di bawah Bingkisan Mesra Selangor itu akan mengagihkan sebanyak 7,900 bakul makanan membabitkan jumlah RM1.4 juta kepada semua pemandu teksi dan bas menerusi agensi-agensi kerajaan negeri terutamamya 12 pihak berkuasa tempatan (PBT) di negeri itu secara berperingkat.
Ujarnya, proses pengagihan pertingkat pertama dijangka memberi manfaat kepada 3,571 penerima menjelang Ramadan iaitu seramai 1,045 penerima di Majlis Perbandaran Selayang, Majlis Perbandaran Kajang (870), Majlis Perbandaran Klang (441), Majlis Perbandaran Kuala Langat (336) dan Majlis Perbandaran Sepang (124).
“Seramai 490 penerima lagi adalah di Majlis Perbandaran Ampang Jaya, Majlis Daerah Sabak Bernam (31) dan Majlis Daerah Kuala Selangor (234) yang disampaikan secara berperingkat bermula 3 hingga 11 April nanti.
“Bagi PBT lain seperti Majlis Bandaraya Petaling Jaya, Majlis Bandaraya Subang Jaya, Majlis Bandaraya Shah Alam dan Majlis Daerah Hulu Selangor, pengagihan bakul makanan itu akan diberikan mengikut PBT masing-masing,” katanya. -K!ONLINE


Sasar RM4juta kempen Jom Sedekah Tabung Amanah Anak Yatim
Oleh MOHD YUNUS YAKKUB

1 April 2021, 5:54 pm
SHAH ALAM – Majlis Agama Islam Selangor (MAIS) menyasarkan kutipan RM4juta menerusi kempen Jom Bersedekah untuk Tabung Amanah Anak Yatim Selangor pada tahun ini.
Pengerusi Majlis Agama Islam Selangor (MAIS), Tan Sri Abdul Aziz Mohd. Yusof berkata, ini berdasarkan pengalaman sebelum ini termasuk tahun lalu dengan memperoleh lebih RM3juta.
“Kita harap tahun ini apabila ekonomi bertambah dengan pengurangan Covid-19 akan memperoleh sumbangan lebih tinggi.
“Lebih banyak dapat, lebih lagi dapat memberikan sumbangan seperti bantuan bulanan, persekolahan, makanan dan hari raya (Aidilfitri),” katanya pada sidang akhbar selepas pelancaran kempen Jom Sedekah ke dalam Tabung Amanah Anak Yatim Selangor di sini hari ini.
Pada majlis tersebut juga, beliau menyampaikan peruntukkan RM500,000 kepada Yayasan Islam Darul Ehsan (YIDE), anak syarikat MAIS untuk tujuan kebajikan anak yatim di Selangor.
Setakat ini, terdapat seramai 8,000 anak yatim di Selangor yang telah berdaftar dengan YIDE.

Mengulas lanjut, Abdul Aziz berkata, orang ramai yang ingin bersedekah ke Tabung Amanah Anak Yatim Selangor bolehlah dibuat secara atas talian menerusi http://fpx.mais.gov.my/epay/say.php.
“Setiap sedekah yang disumbangkan akan mendapat pengecualian cukai di bawah Subseksyen 44 (6), Akta Cukai Pendapatan 1967,” katanya. – K!ONLINE


Dua lokaliti di Sabah dikenakan PKPD
1 April 2021, 6:08 pm
PETALING JAYA – Kerajaan melaksanakan Perintah Kawalan Pergerakan Diperketatkan (PKPD) di Kampung Rimbayan, Keningau dan di Kampung Simpang 3A, Merotai Besar, Tawau, di Sabah bermula esok.
Menteri Kanan Keselamatan, Datuk Seri Ismail Sabri Yaakob berkata, PKPD di dua kawasan itu dilaksanakan selepas berlaku peningkatan kes secara mendadak dengan kadar kebolehjangkitan dalam komuniti adalah tinggi.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM), kerajaan bersetuju melaksanakan PKPD di kedua-dua kawasan terbabit bermula 2 hingga 15 April depan.
“Pelaksanaan PKPD ini untuk memudahkan KKM melaksanakan saringan secara bersasar ke atas semua penduduk serta mengawal pergerakan dan penularan jangkitan dalam komuniti,” katanya dalam satu kenyataan di sini hari ini. – K! ONLINE


Lokasi Sajat masih jadi tanda tanya
Oleh MOHD YUNUS YAKKUB

1 April 2021, 5:44 pm
SHAH ALAM – Teka-teki kedudukan usahawan kosmetik, Nur Sajat atau nama sebenarnya Muhammad Sajjad Kamaruzzaman, 36, masih terus menjadi tanya termasuk berada di luar negara.
Pengerusi Majlis Agama Islam Selangor (MAIS), Tan Sri Abdul Aziz Mohd. Yusof berkata, ini berikutan apabila individu yang dicari tidak dijumpai menimbulkan pelbagai kemungkinan termasuk di luar negara.
“Tetapi tidak semestinya, mungkin dalam negara dan tidak jumpa lagi. Kes (waran tangkap) ini adalah kes Selangor (Jabatan Agama Islam Selangor dan Ibu Pejabat Polis Kontinjen Selangor) tetapi (Ibu Pejabat Polis) Bukit Aman memantaunya.
“Pengarah Jabatan Siasatan Jenayah Bukit Aman, Datuk Huzir Mohamed pun teka-teka juga lah, kemungkinan. Namun, pergi mana sekali pun di dunia ini, pihak polis mempunyai rangkaian tersendiri. Cuma masa sahaja (menentukan penangkapan).
“Kerjasama dengan negara-negara berkenaan akan dapat orang berkenaan, kalau dia (Muhammad Sajjad) berada di luar negara,” katanya pada sidang akhbar selepas pelancaran kempen Jom Sedekah ke dalam Tabung Amanah Anak Yatim Selangor di sini hari ini.
Ketika ditanya sama ada akan bekerjasama dengan Polis Diraja Malaysia (PDRM) bagi meminta bantuan Polis Antarabangsa (Interpol), Abdul Aziz menjawab

“Tidak semestinya campur tangan Interpol dan kita adalah caralah,” katanya.
Semalam, media melaporkan Muhammad Sajjad kemungkinan berada di luar negara selepas dikatakan menghilangkan diri sejak waran tangkap ke atasnya dikeluarkan 23 Februari lalu.
Huzir menegaskan tindakan masih diambil untuk mengesan Muhammad Sajjad dengan ada berita menyatakan dia berada di luar negara dan pemantauan masih dijalankan pihaknya. -K!ONLINE


Mayat lelaki ditemui hampir reput dalam rumah
Oleh NOOR HASLIZA NUSI

1 April 2021, 5:39 pm
GEORGE TOWN – Mayat seorang lelaki ditemui hampir reput di bahagian luar bilik mandi rumah sewanya di tingkat 9, Taman Desa Rahmat, Persiaran Paya Terubong di sini hari ini.
Mayat lelaki yang berusia dalam lingkungan 50-an itu dijumpai dalam keadaan hanya memakai seluar pendek dan badannya mula mengembung pada pukul 12.30 tengah hari tadi.
Jiran berhampiran kediaman sewa lelaki tersebut kemudiannya bertindak menghubungi pasukan MERS bagi membantu membuka pintu pagar besi rumah berkenaan selepas mangsa tidak kelihatan sejak seminggu lalu.
Bagaimanapun, penduduk berkenaan langsung tidak terhidu bau busuk dari dalam kediaman tersebut.
Difahamkan, lelaki itu menetap seorang diri di kediaman flat tersebut sejak 10 tahun lalu.
Pegawai Operasi dari Balai Bomba dan Penyelamat Paya Terubong, Yusri Zakaria berkata, pihaknya menerima panggilan berhubung bantuan menyelamat mangsa terperangkap dalam rumah pada pukul 12.52 tengah hari tadi.

Menurutnya, sebaik pintu berjaya dibuka menggunakan peralatan khas mendapati penghuni terbabit berada dalam keadaan terbaring dan mayatnya ditemui hampir reput serta berbau di ruang hadapan tandas.
“Melihat keadaan mayat lelaki yang tinggal seorang diri di dalam rumah berkenaan, kita percaya dia sudah meninggal dunia dalam tempoh empat hingga lima hari lalu.
“Kita kemudiannya menyerahkan mayat tersebut kepada pasukan polis untuk tindakan lanjut termasuk mengenal pasti punca kematiannya,” katanya kepada Kosmo! di sini sebentar tadi. – K! ONLINE


Potong alat sulit kekasih curang
Oleh KOSMO!

1 April 2021, 5:29 pm
TAIPEI – Seorang wanita di bandar Changhua, Taiwan didakwa memotong alat kelamin teman lelakinya dan ‘melupuskan’ bahagian tubuh tersebut ke dalam lubang tandas, lapor portal Mothership hari ini.
Wanita berusia 40 tahun dan berasal dari Vietnam itu menyerah diri kepada polis kerana menyesal melakukan perkara tersebut.
Pada kejadian kira-kira pukul 11 malam kelmarin, mangsa, Huang, 52, hanya menyedari perbuatan kekasihnya selepas bahagian sulitnya berasa sakit sebaik sahaja dia bangun tidur.
Difahamkan suspek menggunakan gunting dan melakukannya ketika mangsa sedang tidur nyenyak kerana mengesyaki teman lelakinya telah berlaku curang.
Ketika polis serta pasukan paramedik tiba di lokasi kejadian dan bertanya mengenai bahagian sulit tersebut, suspek mengatakan ia telah dibuang ke dalam tandas.
Sepasang selipar berdarah turut dijumpai di luar rumah.

Menurut Huang dia ‘pengsan’ selepas makan mi ayam yang dicampur wain Huadio.
Ia merupakan wain yang biasa digunakan dalam masakan Cina dan mempunyai peratusan alkohol kira-kira 16 peratus.
Polis turut menyiasat teman wanita mangsa berhubung makanan tersebut.
Huang yang kehilangan banyak darah telah dihantar ke hospital untuk prosedur pembedahan bagi memperbaiki saluran kencingnya.
Jurucakap hospital berkata, insiden tersebut tidak mengancam nyawa mangsa.
Namun alat sulit Huang hanya tinggal 20 peratus iaitu kira-kira 1.5 sentimeter memandangkan bahagian yang dipotong tidak dapat ditemui dan disambung semula. – Agensi


Lelaki kurang siuman dikhuatiri lemas
Oleh NUR SHARIEZA ISMAIL

1 April 2021, 5:29 pm
CYBERJAYA – Seorang lelaki dipercayai kurang siuman dikhuatiri lemas selepas tergelincir ke dalam tasik di Taman Tasik Cyberjaya, Semarak Garden Cyberview di sini, tengah hari tadi.
Penolong Pengarah Bahagian Operasi Jabatan Bomba dan Penyelamat Selangor, Hafisham Mohd. Noor berkata, kejadian kira-kira pukul 12 tengah hari itu disedari beberapa pekerja pembersihan di taman awam itu.
Beliau berkata, pihaknya menerima panggilan 12.20 tengah hari sebelum sepasukan anggota dan pegawai dari Balai Bomba dan Penyelamat (BBP) Cyberjaya tiba ke lokasi kejadian.
“Berdasarkan maklumat awal, saksi kejadian ternampak seorang lelaki dipercayai kurang siuman terkapai-kapai di tengah tasik sebelum tenggelam.
“Identiti mangsa masih belum dikenal pasti dan gerakan mencari dan menyelamat sedang dilakukan ketika ini,” katanya.
Difahamkan, pencarian dijalankan membabitkan kawasan kira-kira 30 meter dari tebing tasik berkenaan pada kedalaman dianggarkan antara empat hingga enam meter.

Sementara itu, Majlis Perbandaran Sepang dalam satu notis pemberitahuan memaklumkan, tasik itu ditutup buat sementara waktu pada hari ini.
“Semua aktiviti riadah dan sukan adalah tidak dibenarkan pada tarikh penutupan ini,” katanya. -K! ONLINE


Tukang kebun edar Kanabis 488 gram ke tali gantung
Oleh NUZULSHAM SHAMSUDDIN

1 April 2021, 5:49 pm
KUALA LUMPUR – Perbuatan seorang tukang kebun yang mengedar 488 gram dadah jenis Kanabis tiga tahun lalu, berakhir apabila dia dihukum gantung sampai mati oleh Mahkamah Tinggi di sini hari ini.
Hakim Datuk Ahmad Shahrir Mohd. Salleh menjatuhkan hukuman itu ke atas Mohd. Zamri Saidin, 53, selepas mendapati pihak pembelaan gagal menimbulkan keraguan munasabah di akhir kes pembelaan.
“Setelah menilai keterangan pembelaan dan mempertimbangkan keterangan kes pendakwaan, mahkamah mendapati tertuduh telah gagal menimbulkan keraguan munasabah terhadap kes pendakwaan dan gagal mematahkan anggapan mengedar di bawah seksyen 37(da)(vi) Akta Dadah Berbahaya 1952.
“Berasaskan alasan-alasan yang dihuraikan, mahkamah dengan ini mendapati tertuduh bersalah bagi pertuduhan mengedar 488 gram kanabis di bawah seksyen 39B(1)(a) Akta Dadah Berbahaya 1952 seperti dalam pertuduhan. Mahkamah dengan ini menjatuhkan hukuman mati terhadap tertuduh,” kata Hakim itu.
Mengikut pertuduhan lelaki itu didapati mengedar dadah berbahaya iaitu 488 gram Kanabis di hadapan sebuah rumah di Kampung Baru di sini pukul 3.45 petang pada 8 Mac 2018.
Pertuduhan dikemukakan mengikut Seksyen 38B (1) (a) Akta Dadah Berbahaya 1952 dan boleh dihukum dibawah Seksyen 39B (2) akta yang yang memperuntukkan hukuman gantung sampai mati atau dipenjara seumur hidup dan juga dikenakan hukuman sebat tidak kurang daripada 15 sebatan.

Seramai sembilan saksi pendakwaan dan tiga saksi pembelaan termasuk tertuduh dipanggil membela diri sepanjang perbicaraan itu.
Dalam prosiding itu, pendakwaan dikendalikan Timbalan Pendakwa Raya Fatin Hanum Abdul Hadi dan tertuduh diwakili peguam Luqman Mazlan, Rosal Azimin Ahmad dan Muhammad Amiraizat Abdul Rani. – K! ONLINE


JKM cari waris dua beradik
Oleh ASLIZA MUSA

1 April 2021, 6:01 pm
IPOH – Waris dua beradik berusia 11 dan sembilan tahun yang ditinggalkan penjaga sejak empat tahun lalu sedang dikesan Jabatan Kebajikan Masyarakat (JKM) Daerah Kampar.
JKM dalam kenyataannya berkata, dua beradik yang dikenali sebagai Puteri Zahrah dan adik lelakinya, Aril dijumpai ditinggalkan di kolam pancing ikan di Kampung Ayer Hitam Labu pada 10 Februari 2017.
Katanya, kanak-kanak itu kini berada di bawah jagaan Rumah Kanak-kanak Sultan Abdul Aziz Kuala Kangsar.
“Sepanjang tiga tahun ditempatkan di rumah kanak-kanak itu, tiada mana-mana individu yang tampil sebagai ahli keluarga mereka.
“Waris atau orang ramai yang mempunyai maklumat diminta menghubungi pelindung JKM Daerah Kampar, Ruzanna Rahmad di talian 05-4653133,” katanya. – K! ONLINE


Akaun SERY didik masyarakat simpan emas
Oleh MOHD RIDZAUDDIN ROSLAN

1 April 2021, 6:06 pm
PETALING JAYA- Yayasan Pembangunan Ekonomi Islam Malaysia (YaPEIM) memperkenalkan produk Akaun Emas YaPEIM dikenali Akaun SERY bertujuan mendidik masyarakat menyimpan emas sebagai aset masa hadapan.
YaPEIM menerusi satu kenyataan berkata, Akaun SERY merupakan satu bentuk simpanan emas yang boleh dibeli secara digital melalui Platform Digital YaPEIM.
“Ia juga boleh juga ditukar kepada emas fizikal bagi emas yang dibeli secara digital dengan caj berpatutan.
“Pelanggan juga boleh menyimpan emas mereka secara fizikal di seluruh 212 cawangan Ar Rahnu YaPEIM di seluruh negara selain membuat pilihan sama ada menjual emas itu secara beperingkat atau tidak menjualnya untuk tempoh 24 bulan dengan harga berpatutan,” katanya tadi.
Katanya, Akaun SERY juga merupakan transaksi jual beli emas serendah RM5 serta boleh dipantau secara dalam talian.
“Akaun itu juga merupakan satu inovasi produk hybrid dalam industri simpanan emas dengan mengetengahkan konsep tunai dan emas di mana ia turut menggunakan kaedah pendigitalan.

“Pembelian emas itu juga boleh dibuat melalui transaksi online disediakan Platform YaPEIMPay menerusi kerjasama dengan rakan strategik perbankan kami,” ujarnya. -K! ONLINE


Pemuda maut, rakan cedera Myvi langgar pokok
Oleh MASTURAH SURADI

1 April 2021, 5:26 pm
MERSING -Seorang pemuda maut manakala rakan sekerjanya cedera parah selepas Perodua Myvi dinaiki terbabas merempuh sebatang pokok dalam kemalangan berlaku di kilometer 5 Jalan Jemaluang menghala ke Kota Tinggi awal pagi tadi.
Dalam kejadian kira-kira pukul 5 pagi itu, mangsa meninggal dunia dikenali sebagai Ariffudin Abdullah, 27, manakala pemandu kereta, Mohd. Izzudin Zainal, 25, cedera parah.
Ketua Balai Bomba Penyelamat (BBP) Mersing, Mohd. Azhari Awi berkata, pihaknya menerima laporan kejadian itu pada pukul 5.06 pagi.
“Kami difahamkan kedua-dua mangsa merupakan rakan sekerja yang bekerja di ladang dekat Tanjung Sedili dan ketika kejadian dipercayai mereka sedang dalam perjalanan dari arah Jemaluang ke Mersing.
“Kenderaan dinaiki mangsa disyaki terbabas sebelum melanggar pokok yang mana mengakibatkan kedua-dua mangsa tersepit.
“Seorang mangsa disahkan meninggal dunia di lokasi kejadian manakala seorang lagi mengalami cedera parah,” katanya ketika dihubungi hari ini.

Mohd. Azhari berkata, mangsa cedera dihantar ke Hospital Mersing menggunakan ambulans sementara mayat mangsa meninggal dunia diserahkan kepada pihak polis untuk tindakan lanjut.-K! ONLINE


Perhilitan Perak rampas 18 ekor burung bernilai RM65,000
Oleh ASLIZA MUSA

1 April 2021, 5:12 pm
IPOH – Jabatan Perlindungan Hidupan Liar dan Taman Negara (Perhilitan) Perak merampas 18 ekor burung pelbagai spesis bernilai RM65,000 dalam serbuan di sebuah rumah di Taman Shatin di sini semalam.
Burung yang dirampas ialah dua ekor burung Blue and Gold Macaw, burung Tiong Mas (2), burung Sun Conure (2), burung Sulfur Cockatoo (2), burung African Grey (2), burung Murai Batu (6) dan seekor burung Fisher’s Love Bird dan burung Green Winged Macaw.
Pengarah Perhilitan Perak, Yusoff Shariff berkata, kesemua burung daripada lapan spesis dari dalam dan luar negara itu dirampas bersama tujuh sangkar dalam serbuan pada pukul 1.15 petang.
Katanya, seorang lelaki berusia 27 tahun yang mengaku sebagai pemilik hidupan liar itu turut ditahan untuk siasatan.
“Hasil pemeriksaan ke atas lelaki itu mendapati dia gagal mengemukakan sebarang dokumen yang sah bagi menyimpan hidupan liar berkenaan.
“Lelaki itu ditahan kerana melakukan kesalahan di bawah Akta Pemuliharaan Hidupan Liar 2010 dan dibawa ke Ibu Pejabat Polis Daerah (IPD) Ipoh untuk siasatan sebelum dibebaskan dengan jaminan polis pada hari sama,” katanya dalam sidang akhbar di Pejabat Perhilitan Perak di sini hari ini.

Menurut beliau, pihaknya percaya hidupan liar itu disimpan untuk dijual dan lelaki terbabit dipercayai aktif melakukan kegiatan tersebut sejak enam tahun lalu.
Katanya, harga pasaran bagi haiwan itu bergantung kepada spesis dan kecantikan warna bulunya selain jinak di mana harga paling mahal adalah burung jenis Blue and Gold Macaw yang boleh mencecah RM5,000 seekor.
“Kesemua haiwan itu dibawa ke Pejabat Perhilitan Perak untuk siasatan mengikut Seksyen 60 Akta Pemuliharaan Hidupan Liar 2010 (Akta 716) kerana menyimpan hidupan liar yang dilindungi tanpa permit atau lesen sah.
“Jika sabit kesalahan, lelaki itu boleh didenda sehingga RM50,000 atau dihukum penjara maksimum dua tahun atau kedua-duanya sekali,” katanya. – K! ONLINE


Kelantan bakal ada ladang solar terbesar di Asia Tenggara
Oleh YATIMIN ABDULLAH

1 April 2021, 5:17 pm
PASIR MAS – Kelantan memahat sejarah baharu dalam pembangunan teknologi hijau di negara ini apabila bakal membuka ladang solar terapung terbesar di Asia Tenggara di kawasan Tasik Danau Tok Uban di sini.
Timbalan Menteri Besar Kelantan, Datuk Mohd. Amar Nik Abdullah berkata, projek bernilai RM500 juta yang melibatkan 247,830 panel solar itu mampu menjana 140,000 megawatt jam (MWh) sepanjang tempoh setahun.
Menurutnya, projek yang dijangka siap pada Jun depan itu mampu menjimatkan kira-kira 96,000 tan metrik karbon dioksida setiap tahun selain membekalkan tenaga elektrik kepada 46,480 isi rumah.
“Projek ini dijangka menjadi salah satu mercu tanda baharu kepada Kelantan. Ia melibatkan kawasan kira-kira 40 hektar sahaja dan pembangunannya tidak akan menjejaskan ekosistem di sini.
“Pada masa sama, kita turut bangunkan projek akuakultur di tasik ini membabitkan keluasan. Kawasan daratan tidak digunakan langsung dalam projek ini,” katanya selepas merasmikan Pra Pelancaran Projek Solar Terapung dan Pengisytiharan Zon Idustri Akuakultur (ZIA), Tasik Danau Tok Uban di sini hari ini.
Hadir sama, Pengerusi Cypark Resources Berhad, Tan Sri Razali Ismail dan Pengarah Kumpulan Eksekutif Cypark Resources Berhad, Datuk Daud Ahmad.

Mengulas lanjut, Mohd. Amar memberitahu, projek itu melibatkan kerjasama kerajaan negeri menerusi Kelantan Utilities Mubaarakan Holdings Sdn. Bhd. (Kelantan Utilities Mubaarakan) dengan Cypark Resources Sdn. Bhd. (Cypark). – K! ONLINE


Tiada bukti 13 transaksi pemindahan wang berkaitan 1MDB – peguam
Oleh NORLIZAH ABAS

1 April 2021, 4:39 pm
KUALA LUMPUR – Mahkamah Tinggi di sini hari ini diberitahu, 13 transaksi wang melibatkan tujuh akaun milik bekas pegawai bank Goldman Sachs, Roger Ng Chong Hwa dan isterinya, Lim Hwee Bin tidak mempunyai kaitan dengan skandal 1Malaysia Development Berhad (1MDB).
Peguam Datuk Tan Hock Chuan yang mewakili pasangan suami isteri itu berhujah, tiada bukti menunjukkan transaksi yang berlaku di antara 7 Ogos 2015 dan 17 Ogos 2018 itu mempunyai hubungan dengan 1MDB.
Menurut beliau, pemindahan wang itu sebaliknya membabitkan akaun peribadi beberapa buah bank milik Roger dan isterinya serta pembayaran
sebanyak RM85,864.21 kepada Inland Revenue Authority of Singapore (IRAS).
Hujah Hock Chuan, daripada tujuh akaun itu, empat milik Roger, dua merupakan akaun bersama milik kedua-duanya manakala dua lagi milik isterinya.
Sehubungan itu, peguam bela menghujahkan, pihak pendakwaan gagal membuktikan bahawa transaksi daripada tujuh akaun itu meragukan dan merupakan hasil daripada aktiviti haram.
Hujah Hock Chuan lagi, asas pihak pendakwaan bahawa wang dalam akaun-akaun berkenaan adalah hasil daripada aktiviti pengubahan wang haram adalah dakwaan semata-mata tanpa disokong oleh bukti nyata.

Permohonan yang didengar di hadapan Hakim Mohamed Zaini Mazlan bersambung 5 April ini.-K! ONLINE


TMJ sumbang RM30,000 kepada mangsa kebakaran majlis tunang
Oleh KHAIRUL MOHD. ALI

1 April 2021, 4:43 pm
JOHOR BAHRU – Tunku Mahkota Johor, Tunku Ismail Sultan Ibrahim berkenan mengurniakan sumbangan kepada keluarga mangsa kebakaran rumah ketika majlis pertunangan di Kampung Parit Mustaffa, Mukim Simpang Kiri, Batu Pahat, baru-baru ini.
Sumbangan berjumlah RM30,000 disampaikan oleh Setiausaha Sulit Tunku Ismail kepada pemilik kediaman, Jahurin Tukiran hari ini.
Sementara itu, anak kepada Jahurin, Nur Hidayah, 20, menzahirkan rasa syukur dan berterima kasih kepada TMJ yang sudi menghulurkan bantuan.
“Dengan bantuan ini sedikit sebanyak meringankan beban kami sekeluarga, terima kasih TMJ (Tunku Ismail) dan seluruh kerabat Diraja Johor serta orang ramai yang tak putus-putus menghulurkan sedekah.
“Sekarang ini kami enam sekeluarga berteduh di sebuah rumah sewa berdekatan dengan rumah kami, semuanya diuruskan oleh seorang hamba Allah ini,”katanya ketika dihubungi di sini hari ini.
Pada 28 Mac lalu, insiden kebakaran itu tular di media sosial susulan kejadian hanya kira-kira sejam sebelum satu majlis pertunangan diadakan.

Kebakaran berlaku pada pukul 1.18 tengah hari memusnahkan hampir 80 peratus rumah pusaka berusia 100 tahun tersebut serta sebuah motosikal termasuk makanan untuk tetamu selain khemah turut dijilat api.-K! ONLINE


Guna gambar insiden Terusan Suez untuk promosi burger, Burger King dikecam
Oleh KOSMO!

1 April 2021, 4:31 pm
KAHERAH – Jenama rantaian restoran makanan segera, Burger King dikecam hebat gara-gara mempromosikan menu burger menggunakan ilustrasi gambar mirip insiden kapal kontena yang tersangkut di Terusan Suez, lapor akhbar Arab News kelmarin.
Dalam iklan tersebut, Burger King Chile menggantikan imej kapal kontena gergasi MV Ever Given dengan burger Double Whopper, yang kelihatan tersekat di Terusan Suez.
Ketua Pegawai Pemasaran Burger King Global, Fernando Machado berkongsi iklan tersebut di Twitter dan menulis, “Hantaran yang hebat daripada Burger King Chile,” yang disertai dengan tanda ketawa.
Iklan Burger King Chile yang dikecam netizen Mesir. – Twitter
Bagaimanapun, rata-rata pengguna media sosial di Mesir tidak berasa jenaka itu kelakar apabila mereka mula melancarkan tanda pagar #BoycottBurgerKing.
“Burger King Chile mengambil kesempatan ke atas krisis global ini dan mereka mengatakan bahawa burger mereka adalah sebesar kapal yang tersangkut di Terusan Suez itu,” ciap seorang pengguna Twitter, Sameh Al-Rifai.
Selain itu, pengguna media sosial yang lain turut menyifatkan iklan itu sebagai ‘kebiadapan syarikat’ dan menggesa pengguna lain untuk memboikot restoran dan produk Burger King.

Kejadian itu bukan yang pertama kali berlaku kerana sebelum ini, jenama tersebut pernah melakukan perkara yang sama di Twitter.
Pada Hari Wanita Antarabangsa yang lepas, satu ciapan oleh Burger King United Kingdom turut dikecam netizen gara-gara menulis ayat “Wanita perlu duduk di dapur”. – Agensi


Zulfarhan lulus, ‘Fit’ masuk UPNM
Oleh NUZULSHAM SHAMSUDDIN

1 April 2021, 4:35 pm
KUALA LUMPUR – Mahkamah Tinggi di sini hari ini diberitahu bahawa Pegawai Kadet Laut Universiti Pertahanan Nasional Malaysia (UPNM), Zulfarhan Osman Zulkarnain adalah lulus atau ‘Fit Everywhere’ (FE) untuk menjalani latihan ketenteraan di universiti itu.
Bekas pegawai perubatan UPNM Dr. Harniza Kosnan ,37, yang merupakan saksi pendakwaan ke -30 berkata ia berdasarkan keputusan pemeriksaan fizikal yang dijalani pegawai kadet itu ketika kemasukkannya sebagai pelatih tentera UPNM pada 2014 lalu.
“Sepanjang menuntut di UPNM, Zulfarhan ada menerima rawatan di pusat kesihatan universiti ini sebanyak empat kali antara 9 Disember 2015, 11 Disember 2015, 9 Mei 2016 dan 13 Mei 2015 antaranya mengalami demam dan sakit lutut kiri,” katanya.
Saksi itu turut berkata, selain daripada penyakit yang dinyatakan itu, dia tidak pernah mengadu mengalami sesak nafas, sakit jantung atau sakit lain selain tidak pernah menerima apa-apa aduan daripada warden atau jurulatih atau mana-mana pelatih.
Ketika ditanya mengenai status FE oleh Timbalan Pendakwa Raya N.Joy Jothi, Harniza berkata, ia diberikan setelah seseorang pelatih menjalani pemeriksaan fizikal secara menyeluruh dan didapati tiada sebarang penyakit atau kecacatan.
“Setiap kali kemasukan, pelatih kena buat pemeriksaan kesihatan, ‘Fit’ bermaksud tahap kesihatan secara keseluruhan dari atas hingga bawah adalah normal,” katanya.

Sementara itu ketika disoal balas peguam, Amer Hamzah Arshad, Dr. Harniza bersetuju bahawa beliau tidak mempunyai kepakaran dalam bidang autopsi (bedah siasat) dan patologi.
Beliau juga bersetuju bahawa keterangan mengenai tahap kesihatan Zulfarhan adalah berdasarkan rekod di UPNM semata-mata.
Malah katanya, jika pelatih tidak membuat aduan kesihatan, pihak perubatan UPNM tidak akan mengetahui penyakit-penyakit lain yang dihadapi pelatih.
Dalam masa sama saksi juga bersetuju bahawa masalah kesihatan boleh timbul semasa Zulfarhan di dalam UPNM.
Pada Selasa lalu, penuntut UPNM, Muhammad Alif Farhan Aerosni ,25, yang merupakan saksi pembelaan terakhir ke-20 selesai memberi keterangan.
Perbicaraan di hadapan Hakim Datuk Azman Abdullah bersambung lagi minggu depan.-K! ONLINE


Polis PJ kesan saksi penting kes mahkamah
Oleh EDDY AQMAL MOHAMED HAMIDI

1 April 2021, 4:33 pm
PETALING JAYA – Ibu Pejabat Polis Daerah (IPD) Petaling Jaya memohon kerjasama orang ramai bagi mengesan seorang lelaki tempatan yang merupakan saksi penting dalam perbicaraan kes mahkamah di bawah Seksyen 39B Akta Dadah Berbahaya 1952.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, saksi yang dicari adalah Ahmad Safawi Osman berusia 54 tahun.
“Pihak IPD Petaling Jaya memohon orang ramai yang mengenali penama (Ahmad Safawi) agar memberitahunya bahawa beliau adalah saksi penting perbicaraan kes Seksyen 39B Akta Dadah Berbahaya 1952 di Mahkamah Tinggi Shah Alam (Jenayah 8).
“Saksi diminta untuk hadir pada 30 April dan sekiranya orang ramai mempunyai sebarang maklumat mengenai mengenai lelaki berkenaan sila berhubung dengan Pegawai Penyiasat, Inspektor Mohd. Azreen Zahari di talian 017 9803910,” katanya menerusi satu kenyataan di sini hari ini.-K! ONLINE


realme C15 bakal curi tumpuan pengguna dengan storan 128GB, hanya RM599
1 April 2021, 4:32 pm
BULAN ramadan bakal menjelang tiba tidak lama lagi dan kebiasaannya waktu begini orang ramai sudah mula merancang perbelanjaan sempena aidilfitri.
Selain faktor penjimatan, perancangan awal juga memastikan anda tidak terlepas jualan hebat musim perayaan yang terkenal dengan tawaran harga berpatutan.
Antara barangan yang kerap menjadi rebutan adalah pakaian, perkakas rumah, barang perhiasan diri dan peranti elektronik berteknologi canggih seperti telefon pintar.
Bagi anda yang memasang impian untuk bergaya dengan telefon pintar baharu di hari lebaran nanti, realme siri C patut berada dalam senarai peranti pilihan.
Sejak awal kemunculannya, model telefon pintar kelas permulaan ini kerap mencuri tumpuan pengguna kerana sinonim dengan spesifikasi canggih dan harga mampu milik.
Paling menjadi rebutan, model realme C15 dengan memori 4GB+128GB berasaskan eMMC. Berikut antara sebab utama peranti ini menjadi pilihan pengguna masa kini!

Kapasiti bateri besar

Sejak awal kemunculan realme siri C, ciri penting yang menjadi tarikan utama adalah kapasiti baterinya yang besar.
Untuk model realme C15 sahaja, ia hadir dengan bateri berkapasiti 6000mAh.
Dengan kapasiti sebesar ini, pengguna tidak perlu risau untuk mengecas peranti berulang kali walaupun selepas beberapa penggunaan dalam hari yang sama.
Berdasarkan ujian, model ini mampu bertahan melebihi satu hari penggunaan selepas pengecasan penuh.

Jika anda mengaktifkan mod ‘standby’, ia mampu bertahan sehingga 48 hari, membuktikan keupayaan sistem operasinya yang efisien.
Sokongan Super Power Saving Mode pula menjadi nilai tambah untuk realme C15, sesuai bagi pengguna yang sibuk dengan kerja seharian.
Anda boleh memilih untuk mengaktifkan sehingga enam aplikasi kegemaran, dan realme C15 akan mengabaikan aplikasi lain secara automatik bagi penjimatan bateri.
Pengguna juga tidak perlu menunggu lama untuk mengecas realme C15 kerana ia menyokong pengecasan pantas 18W, hanya 30 minit diperlukan untuk 25 peratus bateri.
Rekaan memukau

Dari segi rekaan, siri realme C15 hadir dengan skrin 6.5-inci LCD, berserta resolusi 20:9 membuatkan peranti ini lebih selesa untuk dipegang.
Capaian pada keseluruhan skrin juga lebih mudah meskipun hanya menggunakan sebelah tangan.
Selain itu, ‘notch’ pada realme C15 dilihat lebih kecil berbanding model keluaran sebelumnya.
Dinamakan sebagai ‘mini-drop’, rekaan baharu ini membuatkan telefon pintar anda tampak lebih premium dan elegan.
‘Mini-drop’ turut menawarkan pengalaman penggunaan lebih baik, mengelakkan pengguna terganggu terutamanya sewaktu bermain permainan mudah alih atau ketika menonton video.
Lebih menarik, model ini turut dilengkapi pengimbas cap jari yang terletak pada bahagian belakang peranti, memberi lebih kemudahan kepada pengguna untuk mengakses telefon.
Harga mampu milik
Bagi memeriahkan sambutan hari raya anda tahun ini, realme hari ini mengumumkan harga baharu lebih rendah untuk tiga model realme siri C iaitu:
C15 4GB+128GB: RM699 RM599
C15 4GB+64GB: RM549  RM499
C21 3GB+32GB: RM499 RM459

Untuk model realme C21, peranti baharu ini disertakan paparan skrin besar berukuran 6.5-inci dengan nisbah 20:9, sama seperti realme C15.
Ia juga dimuatkan dengan kapasiti bateri sebesar 5000mAh dan tri-kamera belakang dengan sensor 13MP + 2MP + 2MP.

Berdasarkan spesifikasi ditawarkan pada realme C15 dan realme C21, tidak hairan jika telefon pintar realme siri C terus relevan dan menjadi kegilaan pengguna masa kini.
Justeru, jangan lepaskan peluang mendapatkan telefon pintar realme C15 dan realme C21 dengan segera.
Semak lokasi pengedar sah realme menerusi pautan ini dan kunjungi cawangan berhampiran anda hari ini juga!
Anda boleh mengunjungi kedai realme atau pengedar sah realme untuk mendapatkan telefon pintar realme C15 dan realme C21 pada harga diskaun hari ini.
Untuk maklumat lebih lanjut, lawati laman web realme.


KSEPT perkasa ilmu kepada warga pendidikan tinggi
Oleh KOSMO!

1 April 2021, 4:46 pm
Oleh PETAH WAZZAN ISKANDAR
PUTRAJAYA – Konsortium Sumber Elektronik Pendidikan Tinggi (KSEPT) diharapkan dapat meneruskan agenda bagi meningkatkan kualiti penyampaian perkhidmatan pendidikan tinggi dalam aspek penyediaan sumber khazanah ilmu kepada warga pendidikan tinggi dan orang awam.
Menteri Kementerian Pengajian Tinggi (KPT), Datuk Seri Dr. Noraini Ahmad berkata, beliau juga berkeyakinan hala tuju konsortium itu akan berfokus kepada inisiatif membangunkan prasarana digital ilmiah sehenti yang menjadi rujukan rakyat Malaysia dan komuniti global.
“Saya sedar bahawa untuk mencapai matlamat ini bukanlah sesuatu yang mudah namun, jika semua berganding bahu, bekerjasama dalam satu kefahaman dan tujuan, saya percaya tiada perkara yang mustahil untuk kita capai.
“Dalam perspektif di KPT, kita juga perlu berani mencabar status quo, membuat perubahan minda, melakukan anjakan paradigma, berfikir di luar kotak serta berkongsi sumber dan kepakaran,” katanya sempena majlis pelancaran Konsortium Sumber Elektronik Pendidikan Tinggi di sini hari ini.
Noraini berkata, sejak enam tahun lalu, Pusat Sitasi dan Infometrik (PSI) telah menyediakan akses kepada pangkalan data Scopus untuk keseluruhan 20 Universiti Awam (UA).

Katanya, sumber maklumat itu menjadi rujukan penting kepada penyelidik di Malaysia untuk menjana penerbitan berimpak melalui jurnal berkualiti yang diindeks oleh Scopus.
“Sepanjang tempoh Covid-19, ternyata output penerbitan ilmiah Malaysia masih meningkat dan mencapai 38,728 dokumen pada tahun 2020 berbanding 37,866 pada tahun 2019.
“Malah sehingga 15 Mac lalu, penyelidik Malaysia telah berjaya menghasilkan 6,374 penerbitan terindeks seperti dilaporkan di dalam pangkalan data Scival pada 22 Mac lalu,” katanya.-K! ONLINE


Sekatan eksport vaksin tidak jejas bekalan
Oleh NOR IDAYU BOSRO

1 April 2021, 4:31 pm
PUTRAJAYA – Sekatan eksport vaksin di beberapa negara tidak akan menjejaskan pembekalan vaksin ke Malaysia,” kata Menteri Kesihatan, Datuk Seri Dr. Adham Baba.
Beliau berkata, ia berdasarkan komitmen daripada kesemua pembekal menerusi perjanjian dengan negara ini yang memberikan jaminan tidak berlaku kelewatan pembekalan vaksin dan mengikut jadual yang ditetapkan.
“Vaksin AstraZeneca kita tidak beli melalui Eropah, kita beli dari kilang di Thailand, jadi ia tidak ada masalah. Untuk fasiliti Covax yang membekalkan AstraZeneca, ia datang dari Korea Selatan.
“Perkara-perkara ini semua dijamin. Jadi isu kelewatan bekalan vaksin daripada pembekal tidak berlaku pada negara.
“Alhamdulillah kita melaksanakan semua jadual penghantaran dalam waktu yang ditetapkan, malah kita minta mereka boleh mempercepatkan lagi penghantaran,” katanya dalam sidang akhbar di sini hari ini.
Beliau berkata demikian bagi mengulas kegusaran banyak negara berikutan langkah Kesatuan Eropah menyekat eksport vaksin Covid-19 berikutan kemunculan jangkitan gelombang ketiga dan keputusan New Delhi menangguhkan eksport vaksin ekoran lonjakan jangkitan di India selain tindakan Amerika Syarikat (AS) menyekat eksport bahan mentah untuk penghasilan vaksin bagi meningkatkan pengeluaran Pfizer BioNTech – Comirnaty di pasaran AS. -K! ONLINE


Tapak bazar terhad, peniaga boleh buka gerai depan rumah
Oleh DIYANATUL ATIQAH ZAKARYA

1 April 2021, 4:14 pm
MELAKA – Kerajaan negeri merancang untuk membenarkan peniaga membuka tapak gerai jualan di hadapan rumah masing-masing bagi menambah pendapatan sepanjang bulan Ramadan.
Ketua Menteri Melaka, Datuk Seri Sulaiman Md. Ali berkata, pematuhan pengekalan penjarakan sosial telah menyebabkan jumlah tapak niaga menjadi terhad, sekali gus mengecilkan peluang penglibatan peniaga bazar Ramadan.
Katanya, susulan itu kerajaan negeri merancang untuk memberi kelonggaran membenarkan peniaga membuka tapak gerai di hadapan rumah masing-masing bagi menjana pendapatan di bulan Ramadan.
“Kalau dahulu, satu bazar Ramadan boleh memuatkan sampai 200 gerai, namun dengan penjarakan 1.5 meter bagi mematuhi prosedur operasi standard (SOP) Covid-19, luas kawasan kini hanya boleh menempatkan kira-kira 75 peniaga sahaja.
“Kerajaan negeri tidak dapat memperbesarkan tapak baharu bazar Ramadan atas faktor-faktor keselamatan terutamanya bagi mengelakkan kesesakan lalu lintas, jadi kita rancang untuk benarkan peniaga boleh berniaga di depan rumah sama seperti tahun lepas,” katanya.
Jelasnya, kelonggaran seumpama telah diberikan oleh kerajaan negeri pada tahun lalu ketika negara sedang berdepan Perintah Kawalan Pergerakan (PKP) pertama.

Dalam pada itu, Sulaiman berkata, inisiatif itu juga diambil berikutan menyedari tekanan yang dihadapi oleh rakyat terutama daripada segi kewangan yang terjejas teruk ekoran pandemik Covid-19.
“Mereka yang tidak dapat berniaga di bazar, mungkin boleh berniaga di depan rumah, yang penting jangan putus asa.
“Berniagalah di mana sahaja, ikhtiar jalan lain. Jangan hanya tumpu di bazar Ramadan, kerana kita kena akur dan fahami, jumlah tapak kini menjadi terhad,” katanya.-K! ONLINE


Lapan bot, 52 nelayan Vietnam diberkas
Oleh MASTURAH SURADI

1 April 2021, 4:06 pm
MERSING –Sebanyak lapan buah bot nelayan tempatan kelas C serta 52 orang nelayan Vietnam yang berada dalam keadaan mencurigakan berjaya ditahan pihak Maritim Malaysia (APMM) Zon Maritim Mersing semalam.
Pengarah Maritim Negeri Johor, Laksamana Pertama Maritim Nurul Hizam Zakaria berkata, kesemua mereka ditahan di sebuah jeti haram pada posisi 3.2 batu nautika dari muara Sungai Endau sekitar jam 8.45 malam.
“Tiga bot yang ditahan dikesan memasuki Sungai Endau dalam keadaan mencurigakan dan Zon Maritim Mersing terus bertindak dengan mengatur gerak anggota serta aset untuk membuat pemeriksaan.
“Pada masa yang sama Zon Maritim Mersing juga telah menerima aduan awam berkaitan sekolompok bot nelayan tempatan yang mencurigakan bertambat antara satu sama lain di sebuah jeti haram sekitar Sungai Endau.
“Hasil pemeriksaan mendapati kesemua bot nelayan tempatan kelas C yang bertambat di jeti haram itu dikendalikan oleh 52 kru warga Vietnam berusia 22 hingga 55 tahun,”katanya dalam satu kenyataan hari ini.
Nurul Hizam berkata, kesemua kru tersebut disyaki baharu tiba dari Vietnam berdasarkan pemeriksaan ke atas data dan rekod daripada sistem GPSHISTORY.

Jelasnya, mereka juga telah mengemukakan dokumen pengenalan diri yang mencurigakan dan lesen bot yang telah tamat tempoh.
“Semua kru ditahan dan dibawa ke Pejabat Zon Maritim Mersing untuk siasatan lanjut. Kes ini akan disiasat dibawah Akta Imigresen 1959/63 dan Akta Perikanan 1985,”katanya.-K! ONLINE


Polis serah nama Datuk Seri Nicky kepada Interpol
Oleh KOSMO!

1 April 2021, 4:00 pm
BATU PAHAT – Polis Diraja Malaysia (PDRM) sudah meminta bantuan Polis Antarabangsa (Interpol) bagi menjejaki ahli perniagaan dalam buruan, Datuk Seri Nicky Liow Soon Hee.
Ketua Polis Johor, Datuk Ayob Khan Mydin Pitchay berkata, bagaimanapun percaya, suspek yang berusia 33 tahun itu masih bersembunyi di kawasan Lembah Klang.
“Pihak polis masih belum dapat mengesan lokasi suspek tetapi nama Datuk Seri Nicky di dalam senarai untuk semua dipintu-pintu masuk yang sah dan yang tidak sah serta laluan tikus.
“Ini bagi memastikan dia tidak mengambil kesempatan untuk menyusup keluar,” katanya ketika sidang media Program Town Hall Discussion PDRM Johor di Institut Pendidikan Guru Kampus Tun Hussein Onn, di sini hari ini.
Ayob Khan berkata, suspek berkenaan mempunyai rangkaian kerja yang luas dan bantuan termasuk daripada pegawai, anggota penguatkuasa dan individu-individu yang berpengaruh bagi mengambil kesempatan untuk berlindung atau menyusup keluar.-K! ONLINE


1,178 kes baharu, Sarawak tertinggi kes
Oleh SITI A'ISYAH SUKAIMI

1 April 2021, 4:26 pm
PUTRAJAYA – Sebanyak 1,178 kes baharu dilaporkan hari ini menjadikan jumlah kes positif Covid-19 di Malaysia sebanyak 346,678 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Sarawak merekodkan kes tertinggi sebanyak 238 kes, diikuti oleh Selangor (237 kes), Pulau Pinang (190 kes), Johor (165 kes) dan Kuala Lumpur (101 kes).
“Seterusnya, Sabah (86 kes), Negeri Sembilan (34 kes), Kedah (32 kes), Perak (31 kes), Kelantan (27 kes) dan Pahang (14 kes).
“Negeri lain ialah Melaka (sembilan kes), Labuan (tujuh kes), Terengganu (enam kes) dan Putrajaya (satu kes),” katanya dalam ciapan Twitter beliau di sini hari ini.
Ujarnya lagi, negeri Perlis pula tidak merekodkan kes baharu Covid-19 hari ini. -K!ONLINE


Kerajaan negeri seiring dengan Pusat
Oleh MOHAMAD FAIZAL HASHIM

1 April 2021, 3:57 pm
JOHOR BAHRU – Kerajaan negeri memberi jaminan akan terus mendokong serta menyokong usaha yang dilakukan kerajaan Persekutuan dibawah kepimpinan Perdana Menteri, Tan Sri Muhyiddin Yassin.
Menteri Besar, Datuk Hasni Mohammad berkata, usaha ini untuk memastikan program dan perancangan kerajaan itu akan dapat dilaksanakan mengikut jadual.
“Ini adalah menjadi tanggungjawab dan hasrat kerajaan negeri untuk menterjemahkan perancangan kerajaan pusat sebaik mungkin.
“Maka, pendekatan dan kaedah yang diamalkan kerajaan akan kita teruskan untuk meletakkan kepentingan kerajaan dan rakyat di barisan paling hadapan,” katanya.
Beliau berkata demikian bagi mengulas kenyataan Muhyiddin yang juga Pengerusi Parti Pribumi Bersatu Malaysia (Bersatu) Johor yang menyatakan sokongan terhadapnya.-K! ONLINE


MBJB keluar 26,246 kompaun sepanjang tahun 2020
Oleh KHAIRUL MOHD. ALI

1 April 2021, 4:17 pm
JOHOR BAHRU – Majlis Bandaraya Johor Bahru (MBJB) telah mengeluarkan sejumlah 26,246 kompaun sepanjang tahun 2020 melibatkan kesalahan yang dilakukan dibawah tiga Undang-Undang Kecil (UUK) MBJB.
Datuk Bandar, Datuk Adib Azhari Daud berkata, statistik itu melibatkan 24,759 kompaun di bawah UUK Mencegah Kekotoran MBJB 1981; 684 kompaun di bawah UUK Mengkompaun Kesalahan MBJB 1981 dan 803 kompaun di bawah Akta Jalan Parit dan Bangunan 1974.
Jelasnya, sebanyak 2,799 buah notis turut dikeluarkan di bawah ketiga-tiga undang-undang ini.
“Bagi tindakan penguatkuasaan iklan, jumlah iklan yang diturunkan sebanyak 48,594 iklan, merangkumi 19,427 iklan ah long; 2,949 iklan bunting; 1,454 iklan sepanduk; 65 papan tanda dan billboard serta 24,699 iklan pelbagai.
“Tindakan ini diambil terhadap iklan yang tiada lesen atau permit serta iklan yang dipasang di tempat yang tidak dibenarkan,” katanya dalam satu kenyataan, di sini hari ini.
Adib Azhari turut memberitahu, pihak berkuasa tempatan itu juga telah mengambil tindakan pemindahan kenderaan terhadap 6,331 kenderaan dalam kategori menghalang, 989 kenderaan buruk dan 570 buah motosikal.-K! ONLINE


APMM tenggelam tiga bot nelayan Vietnam
Oleh MOHD AZLI ADLAN

1 April 2021, 4:23 pm
MARANG – Tiga lagi bot nelayan Vietnam yang selesai dilucuthak oleh mahkamah telah ditenggelamkan Maritim Malaysia (APMM) di perairan Terengganu hari ini.
Pengarah Maritim Terengganu, Kepten Maritim Muhammad Suffi Mohd. Ramli berkata, kesemua bot tersebut ditenggelamkan pada kedudukan 3.6 batu nautika dari perairan Gong Balai, Merchang di sini.
Beliau berkata, pendekatan tersebut membuktikan ketegasan APMM menangani isu kerakusan nelayan asing menceroboh perairan negara.
“Ketiga-tiga bot nelayan Vietnam itu ditenggelamkan untuk dijadikan tukun tiruan sebagai inisiatif menggalakkan biodiversiti marin di perairan Terengganu.
“Setakat ini, APMM sudah menenggelamkan tujuh nelayan asing yang telah dilucuthak sejak awal tahun ini,” katanya kepada Kosmo! di sini hari ini.
Muhammad Suffi berkata, pihaknya menjangkakan 40 lagi bot nelayan Vietnam yang disita atas kesalahan menangkap ikan di perairan Terengganu akan dilupuskan sepanjang tahun ini secara berperingkat setelah proses lucuthak diselesaikan mahkamah.

Tambah beliau, setakat ini, 102 bot nelayan asing telah ditenggelamkan sebagai tukun tiruan di perairan Terengganu. – K! ONLINE


Linda Onn kongsi rasa rindu kehilangan ibu
Oleh MOHAMMAD SHAHEMY AZMI

1 April 2021, 3:56 pm
PETALING JAYA – Selepas tiga minggu, bekas penyampai radio terkenal Linda Onn akhirnya berkongsi khabar duka tentang pemergian ibunya, Sa’diah Khamis yang meninggal dunia pada 9 Mac.
Menerusi satu hantaran yang dimuat naik dalam Instagram, Linda atau nama sebenarnya Rozlindah Onn, 43, meluahkan perasaan buat ibunya yang meninggalnya pada usia 79 tahun itu.
“Selepas tiga minggu berlalu baru saya ada kekuatan untuk berkongsi hantaran ini.
“Ibu tidak ada sakit. Linda sangat jaga kesihatan ibu. Selama ini Linda takut kalau ibu sakit. Ibu tidak ada sakit jantung, kencing manis, darah tinggi atau buah pinggang.
“Ibu tak sakit! Ibu sihat sungguh! Malah ibu lebih sihat, kuat dan aktif daripada Linda,” tulisnya dalam Instagram.
Bagaimanapun, Linda memberitahu bahawa ibunya tiba-tiba mengadu sakit perut sebelum meninggal dunia.

“Mudah sungguh ibu pergi tidak menderita lama. Selama dua minggu sahaja ibu sakit. Lepas itu ibu pergi selamanya. Cepat sangat rasa macam mimpi.
“Linda masih terkejut rasa tidak percaya,” luah Linda.
Dalam hantaran itu juga, Linda memberitahu bahawa ibunya adalah menjadi penasihat terbaik dalam apa jua keputusan yang dia lakukan.
Malah Linda turut mengucapkan terima kasih kepada ibunya kerana memilih untuk tinggal bersamanya walaupun terpaksa berebut dengan adik-beradik yang lain.
“Kepada teman-teman dan saudara mara yang datang ziarah, terima kasih. Mohon semua sedekahkan Al-Fatihah untuk arwah ibu semoga tenang di sisi maha pencipta,” kata Linda. – K! ONLINE


Dekati warga emas, OKU daftar vaksin Covid-19
Oleh SITI A'ISYAH SUKAIMI

1 April 2021, 4:03 pm
PUTRAJAYA – Rasa ragu-ragu, mahu melihat keberkesanan dahulu selain memerlukan bantuan untuk pendaftaran antara faktor golongan warga emas belum mendaftar bagi Program Imunisasi Covid-19 Kebangsaan (PICK).
Menteri Pembangunan Wanita, Keluarga dan Masyarakat, Datuk Seri Rina Harun berkata, justeru pihak kementeriannya menggerakkan agensi di bawahnya termasuk pertubuhan bukan kerajaan (NGO) bagi mendekati warga emas dan orang kelainan upaya (OKU) untuk pendaftaran tersebut.
Menurutnya, langkah tersebut giat dilaksanakan bagi menggalakkan mereka mendapatkan vaksin fasa kedua yang mengutamakan warga emas, orang kurang upaya dan golongan berpenyakit kronik bermula 19 April ini.
“Kita mempunyai kira-kira 500,000 penerima bantuan di bawah Jabatan Kebajikan Masyarakat (JKM) dan ini belum lagi dengan institusi lain. Kalau Pusat Aktiviti Warga Emas (PAWE), kita ada seramai 47,000 orang daripada keseluruhan 143 PAWE.
“Jadi kerajaan melalui kementerian ini mendaftarkan mereka secara berperingkat untuk memudahkan dari segi pendaftaran bagi PICK,” katanya dalam sidang akhbar selepas merasmikan Konvensyen NGO di sini hari ini.
Beliau berkata, senarai nama penerima bantuan dan institusi di bawah JKM melibatkan warga emas dan OKU boleh diserahkan untuk pendaftaran bagi menerima vaksin Covid-19 iaitu dengan syarat mereka turut bersetuju.-K! ONLINE


Teliti isu perundangan sampingan Undi18 -Rais
Oleh ISKANDAR SHAH MOHAMED

1 April 2021, 4:10 pm
KUALA LANGAT – Kerajaan perlu meneliti secara terperinci isu perundangan sampingan berkaitan kelayakan mengundi pada pilihan raya umum di usia 18 tahun.
Yang Dipertua Dewan Negara, Tan Sri Dr. Rais Yatim berkata, perkara itu merupakan isu utama yang perlu diselesaikan terlebih dulu sebelum dilaksanakan sepenuhnya.
“Saya berasakan bahawa tiada prasarana  menerusi undang-undang pilihan raya disediakan ketika ini.
“Isu mengenai keberkesan, faedah dan risikonya adalah soal lain kerana itu adalah soal politik.
“Soal undang-undang yang perlu diutamakan terlebih dulu dan saya akan pandang berat perkara itu selagi peringkat di prasarana berkenaan belum diselesaikan,” katanya ketika ditemui pada program gotong royong bersama sukarelawan Yayasan Budi dan Orang Asli di Perkampungan Budaya Mah Meri di Pulau Carey di sini, hari ini.
Bagaimanapun, beliau tidak menyatakan undang-undang yang dikatakan sampingan tersebut.

Dalam perkembangan sama, beliau berkata, cadangan itu mungkin dianggap mudah namun perlu mempunyai pendirian realiti mengenai undang-undang.
“Apabila usia 18 tahun menjadi pengundi automatik, Undang-Undang Pilihan Raya 1958 dan peraturan di bawah Akta Kesalahan Pilihan Raya perlu dipinda namun ia tidak dipinda.
“Jadi, walaupun Perlembagaan sudah dipinda di bawah Perkara 48 misalnya, ia belum boleh dilaksanakan kerana salurannya tidak disediakan,” katanya. -K!ONLINE


Nilai ambang keberhutangan syarikat diwarta RM50,000 secara kekal
Oleh SUBKHI SUDARJI

2 April 2021, 10:03 pm
PUTRAJAYA – Suruhanjaya Syarikat Malaysia (SSM) mengambil inisiatif meningkatkan nilai ambang keberhutangan syarikat  kepada RM50,000 secara kekal berkuat kuasa semalam bagi mengurangkan risiko penggulungan syarikat akibat pandemik Covid-19.
Nilai ambang itu diwartakan di bawah perenggan 466(1)(a) Akta Syarikat 2016 setelah mengambil kira keadaan ekonomi global ketika negara yang mungkin mengambil masa lebih lama untuk pulih.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, tindakan pengekalan nilai ambang keterhutangan syarikat kepada amaun melebihi RM50,000 berbanding nilai ambang keberhutangan asal iaitu RM10,000 adalah penting bagi meringankan beban.
Katanya, ia juga penting antara lain bagi mengurangkan impak kepada syarikat yang menghadapi masalah aliran tunai daripada tindakan penggulungan.
“Kenaikan nilai ambang keberhutangan syarikat ini dijangka akan terus dapat mengurangkan jumlah petisyen penggulungan.
“Dengan itu, syarikat mampu meneruskan urusan perniagaan dengan yakin serta masih mematuhi undang-undang berdasarkan relief kekal nilai amaun keterhutangan yang diberikan,” katanya dalam satu kenyataan di sini hari ini.

Alexander berkata, jumlah nilai ambang itu dianggap bersesuaian dan jalan tengah yang terbaik.
“Ianya tidak terlalu rendah hingga menyebabkan syarikat diambil tindakan penggulungan oleh mana-mana pemiutang dengan jumlah hutang yang kecil.
“Pada masa sama, ia tidak terlalu tinggi sehingga menyebabkan pemiutang kecil terbeban akibat tidak boleh mengambil tindakan penggulungan terhadap syarikat tersebut,” katanya.
Beliau berkata, SSM sebagai salah sebuah agensi di bawah KPDNHEP berharap pelaksanaan inisiatif itu dapat membantu menyokong sektor korporat dalam tempoh pemulihan ekonomi khususnya kepada syarikat yang terjejas semasa penularan wabak Covid-19. – K! ONLINE


Polis cari tiga lelaki bergaduh di Kok Lanas
Oleh ROHANA MOHD. NAWI

2 April 2021, 9:40 pm
KOTA BHARU- Polis sedang mengesan seorang mangsa dan dua suspek yang terlibat dalam satu pergaduhan di hadapan sebuah kedai makan di tepi jalan di Kok Lanas, di sini semalam.
Ketua Polis Daerah Kota Bharu, Asisten Komisioner Abdul Rahim Daud berkata, laporan berhubung kejadian itu dibuat seorang pegawai kanan Bahagian Siasatan Jenayah, Ibu Pejabat Polis Daerah (IPD) Kota Bharu kira-kira pukul 2 petang tadi.
Katanya, pegawai itu tampil membuat laporan selepas terlihat satu video yang tular berkenaan kejadian itu di media sosial.
Terdahulu, video berdurasi 31 saat telah tular menerusi akaun Instagram ‘Info Semasa’ bertajuk Video Pergaduhan Melibatkan Tiga Lelaki.
Video itu memaparkan dua lelaki sedang memukul seorang individu dengan menggunakan topi keledar.
Menurut Abdul Rahim, polis bagaimanapun masih belum menerima laporan daripada mangsa atau saksi yang melihat kejadian itu.

“Laporan polis telah dibuat oleh pegawai polis itu sendiri bagi membolehkan siasatan lanjut dapat dijalankan,” ujarnya ketika dihubungi Kosmo! hari ini.
Tambahnya, orang ramai yang melihat kejadian itu diminta tampil menyalurkan maklumat.
Kes disiasat mengikut Seksyen 324 Kanun Keseksaan kerana dengan sengaja menyebabkan kecederaan menggunakan senjata atau lain-lain benda yang berbahaya. -K! ONLINE


JDT Kukuhkan cengkaman di persada Liga Super
Oleh MOHAMAD FAIZAL HASHIM

2 April 2021, 11:25 pm
ISKANDAR PUTERI – Pasukan Johor Darul Ta’zim (JDT) mengukuhkan kedudukan di persada Liga Super selepas menewaskan Melaka United FC 3-0 pada aksi di Stadium Sultan Ibrahim, Iskandar Puteri malam ini.
Dua jaringan gol skuad Harimau Selatan dalam 10 minit pertama perlawanan masing-masing dijaringkan oleh Bergson Da Silva dan Adam Nor Azlin memudahkan laluan JDT mengutip mata tiga mata penuh di hadapan kira-kira 2,000 penyokong tuan rumah.
Skuad Harimau Selatan yang turun tanpa beberapa pemain utama Naxto Insa, Matthew Davies, Farizal Marlias dan Aidil Zafuan Abd. Radzak tidak menjejaskan rentak skuad bimbingan Benjamin Mora.
Kehadiran penonton selaku pemain ke-12 memberi suntikan kemenangan bagi memburu tiga mata untuk mengukuhkan kedudukan di posisi teratas liga.
Pasukan tuan rumah tidak menunggu lama untuk membuka jaringan pembukaan menerusi Adam yang memanfaatkan sepakan sudut Leandro Velazquez dengan menanduk bola menewaskan penjaga gol, Khairul Fahmi Che Mat pada minit keempat.
JDT meledak gol kedua apabila menghukum kesilapan Khairul Fahmi yang membuat hantaran pendek kepada Jang Suk-won sebelum hantarannya dipintas Velazquez lalu melorongkan bola kepada Bergson bagi mencipta jaringan pada minit kelapan.

Bersambung babak kedua, skuad kendalian Zainal Abidin Hassan mula memberi tekanan terhadap benteng tuan rumah dan hampir mencipta gol pada minit ke-50 namun bola rembatan deras Sony Norde di luar kotak penalti sekadar singgah di tiang gol kiri ketika Haziq sudah tertewas.
Pada minit ke-73, Fakhrullah Rosli mempunyai peluang untuk mencipta jaringan namun tidak berjaya meletakkan bola ke dalam gawang lawan setelah Haziq gagal mengeluarkan bola dengan baik dari zon bahaya.
Mohamadou Sumareh yang dimasukkan pada babak kedua perlawanan berjaya membawa impak mengatur gerakan hingga berjaya membantu jaringan buat Bergson bagi meledakkan gol ketiga pada minit ke-82.
Kedua-dua pasukan saling berganti-ganti melancarkan serangan ke arah kubu lawan namun keputusan kekal ke wisel penamat. -K! ONLINE


Kedah atasi Sri Pahang 3-1
Oleh KOSMO!

2 April 2021, 11:37 pm
ALOR SETAR – Kedah Darul Aman FC (KDA FC) seperti diramalkan berjaya membenam Sri Pahang FC 3-1 pada perlawanan Liga Super di Stadium Darul Aman, di sini malam ini.
Kedua-dua pasukan bermula dengan aksi menarik apabila saling mengatur serangan bagi merebut gol awal.
Pada minit ke-16, pasukan pelawat kendalian Dollah Salleh terpaksa beraksi dengan 10 pemain selepas pemain pertahanan, Herold Goloun dilayangkan kad merah kerana menarik Tchetche Kipre di hadapan kotak penalti.
Tuan rumah membuka tirai jaringan menerusi rembatan ketua pasukan, Baddrol Bakhtiar dari luar kotak penalti selepas menerima hantaran kemas pemain import, Tchetche Kipre pada minit ke-36.
Kedah bagaimanapun tersentak apabila Sri Pahang lantas menyamakan kedudukan kira-kira lima minit kemudian menerusi jaringan Muhamad Nur Izzat Che Awang.
Memasuki babak kedua, Kedah tidak menunggu lama apabila kembali mendahului perlawanan menerusi sepakan penalti, Kpah Sherman selepas dia dijatuhkan oleh pertahanan lawan dalam kotak penalti.

Baddrol menjadi hero apabila menyumbangkan gol kemenangan pada minit ke-71.
Pada minit ke-89, Sri Pahang terlepas peluang untuk merapatkan jaringan selepas, Lee Tuck gagal melakukan sepakan kemas penalti selepas dia dikasari dalam kotak penalti.
KDA FC kendalian Aidil Sharin Sahak mengekalkan keputusan 3-1 sehingga wisel penamat ditiup. – K! ONLINE


Wanita hilang disambar buaya
Oleh ALICIA JOHNY KUEH

2 April 2021, 9:30 pm
MIRI – Seorang wanita hilang dipercayai disambar buaya ketika sedang mandi di sungai berdekatan rumah panjang Mathis Depa, Sungai Peking, Tinjar, Bakong di sini, hari ini.
Mangsa dikenal pasti sebagai Bini Mawat berumur dalam lingkungan 30an.
Menurut jurucakap Pusat Gerakan Operasi (PGO) Bomba Sarawak, pasukan dari Balai Bomba dan Penyelamat (BBP) Lopeng telah dikerahkan ke lokasi setelah menerima panggilan kecemasan pada pukul 12.30 tengahari.
“Pelapor memaklumkan mangsa sedang mandi bersama anaknya ketika kejadian.
“Semasa anak mangsa naik ke darat untuk mengambil baldi, mangsa dilihat telah dibaham buaya oleh penduduk yang kebetulan berada di sekitar kawasan itu,” katanya dalam satu laporan awal sebentar tadi.
Memandangkan perjalanan pihak bomba ke lokasi kejadian mengambil masa kira-kira tiga jam dengan jarak sejauh 141 kilometer (km), operasi pencarian awal telah dijalankan oleh penduduk kampung. – K! ONLINE


Premis ayam diserbu lagi, buang sisa dalam lurang kumbahan
Oleh ISKANDAR SHAH MOHAMED

2 April 2021, 10:28 pm
KLANG – Sebuah premis memproses ayam ternyata terus berdegil apabila terus membuang sisa pemprosesannya di lurang kumbahan dalam kejadian di Taman Industri di sini hari ini.
Serbuan kira-kira pukul 10.30 pagi itu dilakukan Suruhanjaya Perkhidmatan Air Negara (SPAN), Indah Water Konsortium Sdn. Bhd. (IWK) dan Majlis Perbandaran Klang (MPK).
Kali pertama premis yang telah 12 tahun beroperasi itu diserbu adalah pada November tahun lalu.
Pengarah Unit Komunikasi Korporat dan Hal Ehwal Pengguna SPAN, Mohd. Fazil Ismail berkata, serbuan dilakukan hasil aduan IWK Unit Klang berkaitan kemasukan efluen terlarang iaitu sisa pemprosesan ayam ke dalam paip kumbahan syarikat itu.
“Hasil pemeriksaan kemudiannya mendapati premis itu dipercayai melepaskan sisa terlarang iaitu bulu ayam ke dalam saluran pembetungan dan  memasuki loji rawatan kumbahan awam.
“Ia sekali gus menyebabkan saluran pada  kumbahan milik IWK tersumbat,” katanya dalam kenyataan hari ini.

Anggota MPK menyita barangan di premis itu.
Ujarnya, perbuatan melepaskan atau membuang sebarang efluen terlarang ke dalam sistem pembetungan awam disiasat mengikut Seksyen 61(1) Akta Industri Perkhidmatan Air 2006 (Akta 655).
“Jika sabit kesalahan, boleh didenda tidak lebih RM100,000 atau penjara sehingga setahun atau kedua-duanya sekali.
“Tindakan tegas tanpa kompromi akan dikenakan ke atas mana-mana pihak yang disyaki melakukan perbuatan itu,” katanya.
Tambah beliau, MPK turut menyita premis berkenaan untuk tindakan lanjut. -K!ONLINE


30 buah rumah rosak dilanda ribut
Oleh NOR AINNA HAMZAH

2 April 2021, 10:16 pm
TAMPIN – Kira-kira 30 buah rumah di Felda Gugusan Jelai, Gemas, di sini rosak dilanda ribut dalam kejadian lewat petang tadi.
Pengerusi Jawatankuasa Pengurusan Bencana Daerah (JPBD) Tampin, Suhaiza Sharudin berkata, sehingga pukul 7 petang tadi, kejadian berkenaan melibatkan sebanyak 10 buah rumah di Felda Jelai 2 dan 20 buah rumah lagi di Felda Jelai 1.
Daripada jumlah itu, empat buah rumah telah dikenal pasti mengalami kerosakan.
Menurutnya, Pejabat Daerah masih mengenal pasti jumlah sebenar dan tahap kerosakkan yang dialami oleh kediaman yang terjejas dalam bencana alam tersebut.
“Difahamkan kejadian berlaku selepas pukul 5 petang dan kebanyakan kediaman yang rosak adalah membabitkan struktur bumbung.
“Pejabat Daerah akan mengetengahkan laporan kerosakan ini kepada pihak berkuasa negeri untuk tindakan selanjutnya,” katanya ketika dihubungi, di sini tadi. -K! ONLINE


Maqis gagalkan cubaan seludup ikan kap
Oleh KHAIRUL MOHD. ALI

2 April 2021, 9:55 pm
ISKANDAR PUTERI – Cubaan pihak tidak bertanggungjawab menyeludup keluar 3,200 kilogram ikan kap kepala besar ke Singapura menerusi Kompleks Sultan Abu Bakar (KSAB), semalam berjaya digagalkan Jabatan Perkhidmatan Kuarantin dan Pemeriksaan Malaysia (Maqis).
Maqis dalam satu kenyataan memberitahu, cubaan itu dikesan ketika pegawainya menjalankan pemeriksaan terhadap sebuah lori pada pukul 6 pagi.
Menurutnya, pemeriksaan dibuat mendapati sejumlah 3,200 kilogram (kg) ikan kap kepala besar berada di dalam tong ikan yang melebihi daripada muatan diikrar.
“Berdasarkan permit, jumlah ikan kap berkenaan melebihi daripada kebenaran permit yang diikrarkan iaitu hanya 500 kg sahaja.
“Siasatan mendapati barangan dagangan berkenaan dianggarkan bernilai RM40,500,” katanya dalam satu kenyataan hari ini.
Sementara itu, pemandu lori yang merupakan seorang lelaki tempatan berusia 50 tahun dilepaskan selepas keterangannya diambil manakala lebihan muatan iaitu 2,700 kg ikan kap ditahan.

Tambah kenyataan itu, kes disiasat di bawah Seksyen 13 Akta Perkhidmatan Kuarantin dan Pemeriksaan Malaysia 2011 (Akta 728) kerana melakukan pengisytiharan yang mengelirukan pihak berkuasa. – K! ONLINE


Siti Sarah umum hamil anak keempat
Oleh HARYATI KARIM

2 April 2021, 10:06 pm
PETALING JAYA – Penyanyi Siti Sarah Raisuddin mengumumkan bahawa dia kini sedang hamil anak keempat menerusi satu entri dalam Instagramnya sebentar tadi.
Dalam hantaran tersebut, Siti Sarah, 37, turut memuat naik sebuah video memaparkan ujian alat kehamilan yang mengesahkan kehamilannya.
Menurut isteri kepada usahawan dan pelawak Shuib Sepahtu itu, dia dan suami telah menunggu untuk menimang cahaya mata keempat selama enam tahun.
“Alhamdulillah, permata nombor empat akan menyusul tidak lama lagi. Baby baru ‘on the way’.
“Jujur, Sarah tidak sangka selepas enam tahun melahirkan Matin, Sarah dapat lagi rezeki merasai detik kehamilan baharu sekarang,” tulisnya.
Tambah penyanyi yang popular dengan lagu Kesetiaan itu, dia memohon maaf kerana tidak dapat berkongsi berita gembira tersebut lebih awal.

“Ramai yang tanya masa mula-mula dahulu, tetapi Sarah tidak berani beritahu lagi. Selepas rasa kandungan kuat barulah Sarah berani untuk beritahu.
“Minta maaf kerana tidak dapat beritahu lebih awal kerana sebelum ini Sarah pernah ada ‘anxiety’ (kerisauan melampau), jadi saya tidak mahu tertekan pada peringkat awal kehamilan,” jelasnya.
Dalam pada itu, Siti Sarah turut memohon doa peminat buat dirinya dan anak dalam kandungan.
“Saya memohon doa semua orang untuk diri dan anak dalam kandungan. Sarah juga doakan ibu di luar sana yang ingin merasai saat kehamilan. Moga Allah murahkan rezeki kalian untuk hamil dan menjadi ibu. Amin,” luahnya.
Siti Sarah mendirikan rumah tangga dengan Shuib pada 26 Februari 2011 dan mereka dikurniakan tiga orang cahaya mata, Uwais Alqarni, Dzakira Talita Zahra dan Ariq Matin. – K! ONLINE


TFC diikat PJ City 0-0
Oleh TENGKU DANISH BAHRI TENGKU YUSOFF

2 April 2021, 11:32 pm
KUALA NERUS – Terengganu FC (TFC) mensia-siakan peluang untuk terus mengekori pendahulu Liga Super apabila sekadar seri tanpa jaringan dengan PJ City FC pada aksi di Stadium Sultan Mizan Zainal Abidin di sini sebentar tadi.
Keputusan itu turut memaksa skuad kendalian Mohd. Nafuzi Zain turun ke tangga ketiga ekoran kemenangan 3-1 Kedah ke atas Sri Pahang FC.
Awal permainan berlangsung seimbang dengan TFC terlebih dahulu hadir menerusi percubaan leret Jordan Mintah pada minit ketiga.
Ketua pasukan PJ City, K. Gurusamy pula hampir mengejutkan tuan rumah namun gerakannya pada minit kesembilan gagal menemui sasaran.
Memasuki minit ke-34, pemain TFC, Marcel N’Guessan berjaya memasuki kotak penalti pelawat tetapi sepakannya sekadar melambung tinggi.
Kedudukan tanpa jaringan kekal sehingga rehat apabila tolakan Mintah (m-43) di depan pintu gol PJ City dihalang pertahanan lawan.

Lima minit bersambung babak kedua, TFC terus kecewa apabila hantaran lintang Faisal Abdul Halim gagal disudahkan dengan baik oleh Makan Konate.
Peluang terbaik tuan rumah menjelma pada minit ke-77 melalui rembatan deras Konate diselamatkan penjaga gol PJ City, Kalamullah Al-Hafiz Mat Rowi.
PJ City dilihat selesa bertahan dengan sesekali melancarkan serangan balas menerusi pemain gantian, R. Kogileswaran tetapi turut tidak membuahkan hasil.
Gol dicari-cari TFC tidak kunjung tiba selepas Kalamullah cemerlang menepis rembatan jarak dekat Konate pada minit ke-90 disusuli tandukan Mintah yang terkena palang.
TFC kini mengumpul 11 mata di kedudukan ketiga manakala Kedah melonjak naik dengan 13 mata, satu mata di belakang Johor Darul Ta’zim (JDT). – K! ONLINE


Padah muat naik status jelik, jurugambar didenda RM15,000
Oleh NORLIZAH ABAS

2 April 2021, 7:10 pm
KUALA LUMPUR – Seorang jurugambar syarikat produksi didenda RM15,000 oleh Mahkamah Sesyen di sini hari ini terhadap dua kesalahan memuat naik status jelik menghina agama Hindu dalam laman sosial Facebook miliknya, dua tahun lalu.
Hakim M. M Edwin Paramjothy memutuskan demikian terhadap Zamri Abdul Razak, 54, selepas mendapati lelaki itu bersalah terhadap kedua-dua pertuduhan.
Kesalahan pertama, jurugambar itu didenda RM8,000 atau penjara enam bulan manakala kesalahan kedua dia dikenakan denda RM7,000 atau penjara enam bulan. Denda itu dibayar.
Edwin Paramjothy dalam penghakiman bertulisnya berpendapat, meskipun kebebasan bersuara merupakan keistimewaan yang sangat berharga termaktub di bawah Perlembagaan, namun kebebasan itu berakhir apabila melibatkan agama dan kepercayaan penganutnya.
Menurut beliau, kebebasan bersuara tidak termasuk perkara yang melibatkan tindakan menghina dan merendah-rendahkan mana-mana agama dan kepercayaan pengikut agama lain tanpa dikenakan sebarang hukuman.
Hakim berkenaan turut menjelaskan, kesalahan menghina agama lain dilakukan bukan sahaja terhadap penganut malah melibatkan nilai-nilai dan fungsi agama itu kepada pengikutnya, yang mana isu agama bersifat peribadi dan sangat dekat di hati mereka yang mempercayainya.

Mengikut pertuduhan pertama dan kedua, Zamri didakwa secara sedar membuat dan memulakan penghantaran dua komunikasi yang jelik sifatnya dengan niat untuk menyakitkan hati orang lain.
Dia didakwa melakukan perbuatan itu melalui aplikasi Facebook dengan menggunakan laman profil `Zamri Bin Abd. Razak’.
Kedua-dua pautan itu kemudian dibaca seorang pengguna Facebook `Saravana Kumar’ di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Tingkat 27, Menara KPJ, Wangsa Maju, di sini, pukul 12.45 tengah hari, 10 Mac 2019.
Pendakwaan terhadapnya dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum menurut Seksyen 233(3) akta sama memperuntukkan hukuman penjara setahun atau denda atau kedua-duanya.
Timbalan Pendakwa Raya Nor Azizah Aling mewakili pihak pendakwaan manakala peguam Mohd. Harris Al-Hajj Abdullah mewakili tertuduh. -K!ONLINE


Neelofa tayang momen bahagia naik ‘jetski’, kereta kabel
Oleh KOSMO!

2 April 2021, 7:53 pm
PETALING JAYA – Setiap aktiviti yang dilakukan selebriti popular Neelofa bersama suaminya Haris Ismail yang kini berada di Pulau Langkawi, Kedah atas urusan kerja sentiasa menjadi perhatian netizen.
Terbaharu, Neelofa menerusi InstaStorynya berkongsi momen-momen bahagia bersiar-siar di pulau peranginan tersebut bersama suami tercinta.
Sejak semalam, Neelofa memuat naik beberapa video memaparkan dia dan Haris bersiar-siar sambil menaiki kereta kabel.
Dalam perkongsian tersebut, mereka kelihatan cukup mesra dan bahagia kerana tidak lekang daripada berpegangan tangan sepanjang menghabiskan masa di atas puncak lokasi kereta kabel berkenaan.
Hari ini pula, pasangan sejoli itu dilihat seronok menaiki ‘jetski’ dengan mengelilingi dan menikmati keindahan pulau di sana.
Sebelum mereka keluar melakukan aktiviti tersebut, bekas pengacara MeleTOP itu sempat mempromosikan minuman botani keluaran jenama produknya, Nilofa. – K! ONLINE


JPA sedia semak pekeliling, surat pekeliling selaras keperluan semasa
Oleh MOHD. HUSNI MOHD. NOOR

2 April 2021, 9:10 pm
PUTRAJAYA – Jabatan Perkhidmatan Awam (JPA) akan menyemak semula pekeliling dan surat pekeliling sedia ada bagi memastikan ia relevan dan bertepatan dengan keperluan semasa.
Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, pihaknya juga menggesa agar semua pihak di peringkat kementerian, jabatan, agensi kerajaan sama ada persekutuan, negeri atau daerah supaya melihat semula prosedur sedia ada supaya ia dapat ditambah baik.
Beliau berkata, semakan semula prosedur-prosedur semasa itu penting bagi meningkatkan produktiviti dan penyampaian perkhidmatan kerajaan.
“Semakan semula terhadap prosedur-prosedur semasa selari dengan hasrat kerajaan ke arah sistem yang berteraskan kerajaan digital, adaptasi digital dalam norma baharu perkhidmatan awam telah diperluaskan.
“Kami (JPA) menyahut saranan Perdana Menteri, Tan Sri Muhyiddin Yassin bagi memperkasakan penyampaian perkhidmatan awam menerusi semakan semula prosedur sedia ada supaya ia bersesuaian dengan keadaan dan situasi semasa,” katanya menerusi kenyataan akhbar hari ini.
Katanya, JPA secara berterusan sentiasa menyemak pekeliling dan surat pekeliling sedia ada bagi memastikan ia relevan dan bertepatan dengan keperluan semasa.

Mohd. Khairul berkata, semua pekeliling dan Surat Pekeliling Perkhidmatan yang telah melalui proses semakan semula, penambahbaikan dan penggabungan pekeliling turut dimuat naik ke portal JPA menerusi MyPPSM (Pekeliling Perkhidmatan Sumber Manusia) bagi tujuan rujukan.
Katanya, pemantapan sumber manusia perkhidmatan awam adalah salah satu daripada empat faktor utama dalam perubahan yang sedang dilaksanakan bagi memantapkan penyampaian perkhidmatan.
“Selain daripada faktor tersebut, tiga faktor utama yang lain ialah pemantapan proses, penggunaan teknologi dan kelestarian kewangan,” katanya.
Sebelum ini, Muhyiddin berkata, pihaknya mahu prosedur yang merumitkan dalam urusan perkhidmatan awam diubah dan ditambah baik bagi memperkasakan lagi keupayaan sektor awam dalam situasi mencabar luar biasa ketika ini. -K! ONLINE


Penyokong setia JDT banjiri Stadium Sultan Ibrahim
Oleh MOHAMAD FAIZAL HASHIM

2 April 2021, 9:21 pm
ISKANDAR PUTERI – Penyokong setia pasukan Johor Darul Ta’zim (JDT) mula membanjiri perkarangan Stadium Sultan Ibrahim, Iskandar Puteri seawal pukul 6 petang bagi menyaksikan perlawanan JDT bertemu Melaka United, malam ini.
Bagi memastikan pematuhan prosedur operasi standard (SOP) penonton, pihak pengurusan JDT dilihat menempatkan kira-kira 100 anggota bagi memantau keadaan kawalan pergerakan di Stadium Sultan Ibrahim itu.
Antara pihak yang dilihat memantau disetiap penjuru dan sekitar kawasan stadium adalah Marshall, Polis Diraja Malaysia (PDRM) serta Bubble Volunteer daripada Kementerian Belia dan Sukan (KBS).
Penyokong JDT kelihatan bersemangat pada malam ini.
Penyokong JDT yang pertama tiba di stadium, Daing pelawa Abdul Majid, 34, tidak dapat menyembunyikan keterujaan apabila kembali dapat menyaksikan perlawanan secara langsung di stadium.
Katanya, sebagai persiapan bagi mematuhi SOP yang ditetapkan Majlis Keselamatan Negara (MKN), dia turut membawa cecair pembasmi kuman serta pelitup muka untuk digunakan.
“Saya merasa cukup teruja apabila sudah boleh kembali ke stadium sekali gus dapat mengubat kerinduan sebagai penyokong setia.

“Saya berharap semua, penyokong yang hadir ke stadium malam ini dapat mematuhi SOP dan menjaga penjarakan sosial sebagai bukti pematuhan dibuat,” katanya yang memegang pas bermusim emas.
Menurut penyelia kelab penyokong JDT, Boys Of Strait (BOS), Al Malik Al haj, 50, penyokong yang datang daripada pelbagai daerah tidak mempunyai masalah untuk mematuhi SOP ketika masuk ke stadium.
“Kepuasan kembali menjejakkan kaki setelah lebih setahun perlawanan berlangsung tanpa penyokong tidak ubah seperti kerinduan yang terubat,” ujarnya.
Selain perlawanan JDT berdepan Melaka United FC pada 2 April, hari ini, satu lagi perlawanan iaitu Kuala Lumpur City FC menentang Sabah FC di Stadium Bola Sepak Kuala Lumpur, esok dijadikan projek perintis atau perlawanan percubaan bagi kemasukan penonton musim ini.-K! ONLINE


Ahmad Zahid tidak menguasai MKT UMNO
Oleh ISKANDAR SHAH MOHAMED

2 April 2021, 7:26 pm
KUALA SELANGOR – Ahli Majlis Tertinggi UMNO, Tan Sri Noh Omar menafikan Presidennya, Datuk Seri Dr. Ahmad Zahid Hamidi menguasai Majlis Kerja Tertinggi (MKT) parti itu.
Beliau berkata, semua pemimpin yang memegang jawatan dalam MKT sentiasa diberi peluang untuk menyatakan pendapat masing-masing.
“Kita selama ini bermesyuarat sehingga beberapa jam dan tidak dihalang sama sekali untuk bercakap. Jadi, di mana timbulnya isu beliau (Ahmad Zahid) menguasai MKT?
“Hanya apa yang kita pegang dalam prinsip demokrasi, kalau majoriti sudah bersetuju, itu dianggap sebagai keputusan bersama.
“Sebelum ini, banyak juga cadangan saya tidak diterima dalam MKT dan saya akur dengan keadaan itu,” katanya pada sidang akhbar selepas menyerahkan sumbangan kepada Masjid Al-Iman Tali Air 2, Ban 3, di sini hari ini.
Media sebelum ini melaporkan MKT UMNO bakal menentukan sama ada pemilihan parti itu bakal diteruskan pada tahun ini atau ditangguhkan.

Naib Presidennya, Datuk Seri Ismail Sabri Yaakob memaklumkan keputusan yang dibuat itu turut mengikut landasan perlembagaan parti.
Mengulas lanjut perkara itu, Noh yang juga Pengerusi Perhubungan UMNO Selangor, pihaknya menyokong penuh kenyataan Ismail Sabri yang menyerahkan kepada MKT untuk menentukan pemilihan parti itu.
“Kenyataan beliau (Ismail Sabri) amat jelas bahawa sokongan UMNO kepada kerajaan Pakatan Nasional (PN) diteruskan sehingga Parlimen dibubarkan.
“Semua pemimpin dan ahli parti perlu memahami dengan jelas kenyataan itu bagi mengelak kekeliruan dan perpecahan. Kalau ada yang berpecah, mungkin ada di antara mereka yang tak faham apa yang diputuskan dalam Perhimpunan Agung UMNO (PAU) 2020,” katanya. -K!ONLINE


England akan larang pelawat dari empat negara baharu
Oleh KOSMO!

2 April 2021, 9:04 pm
LONDON – Kerajaan Britain menyatakan hari ini bahawa ia akan menambah empat negara ke dalam senarai merah yang dilarang melakukan perjalanan ke England bermula minggu depan dengan alasan penularan ‘varian Covid-19 semakin membimbangkan’.
Jabatan Pengangkutan berkata, larangan terhadap pelawat dari Kenya, Bangladesh, Filipina dan Pakistan itu akan berkuat kuasa pada 9 April ini.
Larangan itu termasuk sesiapa yang meninggalkan negara-negara terbabit atau menjadikannya transit sepanjang 10 hari sebelumnya.
Warganegara dan penduduk tetap Britain yang melakukan perjalanan ke negara-negara tersebut pula diwajibkan menjalani kuarantin di hotel-hotel diluluskan pihak berkuasa selama 10 hari.
Menurut jabatan berkenaan, larangan tersebut dilaksanakan susulan data baharu menunjukkan risiko Britain ‘mengimport’ varian Covid-19 yang membimbangkan meningkat.
Larangan baharu itu menjadikan bilangan negara yang berada dalam senarai merah tersebut meningkat kepada 39.

Malaysia tidak berada dalam senarai merah berkenaan. – AFP


Curiosity kongsi swafoto dari Marikh
Oleh KOSMO!

2 April 2021, 7:05 pm
WASHINGTON – Kenderaan peneroka milik Agensi Pentadbiran Angkasa Lepas Kebangsaan (NASA), Curiosity berkongsi swafoto dari  permukaan planet Marikh, lapor akhbar The Sun, kelmarin.
Biarpun sudah hampir sedekad berada di Marikh, swafoto terbaharu itu merupakan yang paling cantik pernah dikongsi kenderaan tersebut.
Curiosity merakam  60 keping gambar dari  Marikh yang kemudian dicantum untuk menghasilkan panorama Panet Merah itu.
Gambar yang dirakam menggunakan lengan Curiosity pada 26 Mac lalu itu bersamaan hari ke 3,070 dalam misi Marikh.
Gambar-gambar tersebut juga digabungkan dengan 11 lagi foto yang diambil menggunakan kamera ‘Mastcam’ yang terletak di kepala kenderaan penjelajah itu.
Curiosity yang dilancarkan pada November 2011 merupakan kenderaan penjelajahan darat NASA yang paling ikonik.

Ia telah beberapa kali mendarat di Gunung Sharp sejak 2014.
Gunung setinggi 15,840 kaki itu mungkin merungkai persoalan tentang apa yang terjadi kepada Marikh yang kini merupakan planet padang pasir. -Agensi


Kilang cemar udara didenda RM100,000
Oleh MOHD YUNUS YAKKUB

2 April 2021, 7:18 pm
KLANG – Tindakan sebuah kilang memproses pembuatan premix bitumen mengeluarkan habuk tanpa kawalan sehingga mencemarkan udara tiga tahun lalu membawa padah apabila didenda RM100,000 di Mahkamah Sesyen di sini hari ini.
Hakim Ariffin Razali menjatuhkan hukuman itu selepas syarikat berkenaan selaku Orang Kena Saman (OKS) diwakili pengarahnya mengaku bersalah atas empat pertuduhan dihadapinya.
Pengarah Jabatan Alam Sekitar (JAS) Selangor, Nor Aziah Jaafar dalam kenyataan berkata, semua kesalahan dilakukan syarikat yang beroperasi di Jalan Bukit Kapar Kuari di sini pada 5 November 2019 lalu.
Katanya, pertuduhan pertama adalah syarikat itu didakwa telah gagal mengemukakan pemberitahuan bertulis berkenaan pemasangan sistem kawalan pencemaran udara.
“Syarikat berkenaan juga didakwa gagal mengendali sistem kawalan pencemaran udara dan memastikan sistem kawalan pencemaran udara berfungsi dengan baik.
“Pihak premis juga dituduh gagal memastikan sistem kawalan pencemaran udara diselia oleh orang yang berwibawa,” katanya di sini.

Jelasnya, bagi pertuduhan keempat pula didakwa gagal menjalankan pemantauan prestasi sistem kawalan pencemaran.
Aziah menegaskan kesemua kesalahan dilakukan mengikut Peraturan 9(b), 5(1)(b), 7(3) dan 7(4) Peraturan-Peraturan Kualiti Alam Sekeliling (Udara Bersih) 2014.
“JAS Selangor akan sentiasa mengambil tindakan tegas dan tiada kompromi kepada penjenayah alam sekitar,” katanya.  -K!ONLINE


Puteri Qatar cuba takluki Everest lengkapkan ‘Explorers Grand Slam’
Oleh KOSMO!

2 April 2021, 7:30 pm
KATHMANDU, Nepal – Seorang kerabat diraja Qatar mengejar cita-cita untuk  menjadi wanita Asia Barat pertama melengkapkan cabaran  Explorers Grand Slam dengan menawan puncak tertinggi setiap benua dan sampai ke kedua-dua kutub utara serta selatan.
Sheikha Asma Al Thani yang merupakan  seorang pendaki dan ahli Jawatankuasa Olimpik Qatar,  tiba di ibu negara Nepal, Kathmandu semalam dan bersiap sedia untuk menuju ke tempat persinggahan pertama Base Camp di Gunung Everest.
Sheikha Asma  dijangka mendaki gunung setinggi 8,848 meter itu pada pertengahan Mei ini, bergantung kepada keadaan semasa tempatan.
Sekiranya berjaya, Sheikha Asma akan  menjadi wanita Qatar pertama  menawan puncak tertinggi dunia itu.
Beliau mempunyai impian menakluki puncak tertinggi itu pada 2003 ketika baru berusia 14 tahun.
Ketika itu, belum ada wanita Asia Barat yang pernah tiba di puncak Everest.

Beberapa tahun selepas menyatakan hasrat tersebut, kemampuannya dipersoalkan memandangkan beliau seorang wanita.
“Ini merupakan stereotaip orang ramai terhadap wanita dan bagi saya, walau apa pun yang berlaku, kami mampu mencapai impian kami,” katanya kepada agensi berita AFP.
Wanita berusia 31 tahun itu memulakan pengembaraannya sebagai pendaki pada 2014 dengan menawan Gunung Kilimanjaro, puncak tertinggi di Benua Afrika.
Sheikha Asma juga telah mendaki Gunung Aconcagua di Argentina yang merupakan gunung tertinggi di Benua Amerika dan juga pernah meluncur di Kutub Utara.
Harapan Sheikha Asma adalah agar kejayaannya  boleh menjadi inspirasi kepada pendaki wanita lain untuk berjaya.
“Saya harap, saya bukanlah satu-satunya wanita Qatar yang mendaki Gunung Everest.
“Saya mahu wanita lain bukan sahaja menjadi pendaki gunung, namun mereka juga berani mengejar cita-cita mereka. Ia akan membuatkan saya amat gembira,” ujarnya.
Nepal sudah membuka semula sempadannya, namun para pendaki perlu dikuarantin dan dibuktikan negatif Covid-19.
Negara itu sudah mengeluarkan 151 permit pendakian beberapa gunung di Banjaran Himalaya termasuk 72 permit untuk Everest.
Kira-kira 300 pendaki luar dijangka mendaki gunung tertinggi dunia itu pada musim bunga tahun ini. -AFP


2 maut, kenderaan terbabas rempuh tiang elektrik
Oleh KOSMO!

2 April 2021, 8:03 pm
KLUANG – Dua lelaki terbunuh dalam kemalangan membabitkan tiga kenderaan di Kilometer 9 Jalan Kluang-Teck Wah Heng, di sini malam tadi.
Dalam kejadian kira-kira pukul 9.59 malam itu, mangsa yang maut dikenali sebagai Marzuki Abu Bakar, 38 selaku penunggang motosikal dan pemboncengnya, Mohamad Farid Ismail, 40.
Ketua Polis Daerah Kluang, Asisten Komisioner Law Hang Seng berkata, motosikal jenis KTM Duke yang dinaiki kedua-dua mangsa telah dirempuh kereta Perodua Myvi yang dipandu Muhamad Izwan Zailani, 32.
Menurutnya, polis menerima panggilan mengatakan satu kemalangan maut telah berlaku melibatkan sebuah kereta dengan dua buah motosikal.
“Hasil siasatan awal mendapati, motosikal dinaiki kedua-dua mangsa menghala ke arah Renggam. Sebaik tiba di tempat kejadian, kereta Perodua Myvi cuba mengelak kenderaan yang memotong dari arah bertentangan.
“Tindakan itu menyebabkan kereta berkenaan gagal mengelak lalu merempuh motosikal dinaiki kedua-dua mangsa, akibatnya kedua-dua kenderaan terbabas hingga merempuh tiang elektrik dan papan tanda di tepi jalan,” katanya ketika dihubungi hari ini.

Jelasnya, mangsa meninggal dunia di tempat kejadian manakala seorang lagi penunggang motosikal yang terlanggar tiang elektrik yang melintang di tengah jalan akibat kemalangan itu, tidak dapat dikesan.
“Pemandu kenderaan itu kemudiannya datang ke Balai Trafik Kluang untuk membuat laporan polis manakala seorang lagi penunggang motosikal yang terbabit dalam kemalangan itu tidak dapat dikesan,” katanya.
Ujarnya, bedah siasat akan dijalankan esok dan pemandu kereta tersebut kini ditahan untuk membantu siasatan.
Katanya, ujian saringan air kencing yang dilakukan terhadap pemandu kenderaan didapati negatif dan kes disiasat mengikut Seksyen 41(1) Akta Pengangkutan Jalan (APJ) 1987. -K! ONLINE